text:
Itai Kuti Jehovha Asimbise Imba Yenyu Uye Aichengete
“Kana Jehovha asingarindi guta, murindi anoramba akasvinurira pasina.”—PIS. 127:1b.
1, 2. (a) Nei vaIsraeri 24 000 vakatadza kupinda muNyika Yakapikirwa? (b) Tinodzidzei kubva munhoroondo iyi?
VAISRAERI pavainge vava kuda kutopinda muNyika Yakapikirwa, zviuru zvevarume zvakaita “unzenza nevanasikana veMoabhi.” Izvi zvakaita kuti vanhu 24 000 vaurayiwe. Pafunge, vaIsraeri vainge vava pedyo chaizvo nokuwana nhaka yavainge vakamirira kwenguva refu, asi vakatadza kuiwana nokuti vakakundwa nomuedzo.
2 Nhoroondo iyoyo yakanyorwa “kuti tinyeverwe isu tasvikirwa nokuguma kwemamiriro ezvinhu epanguva ino.” (1 VaK. 10:6-11) Sezvo “mazuva okupedzisira” ava kunopera, tava pedyo nokupinda munyika itsva yakarurama. (2 Tim. 3:1; 2 Pet. 3:13) Asi zvinosuwisa kuti vamwe vanamati vaJehovha vari kutadza kuramba vakasvinurira. Vari kubatwa nomusungo wounzenza uye vari kutambura nezvavakaita. Vanhu vakadaro vanogona kutadza kuwana upenyu husingaperi.
3. Nei varume nemadzimai vachida kutungamirirwa uye kudzivirirwa naJehovha? (Ona mufananidzo uri panotangira nyaya ino.)
3 Nyika ino yazara unzenza, saka varume nemadzimai vanofanira kutungamirirwa uye kudzivirirwa naJehovha. Kana vakasadaro, zvose zvavanenge vachiedza kuita pakusimbisa imba yavo kunenge kuri kushandira pasina. (Verenga Pisarema 127:1.) Tichakurukura kuti murume nomudzimai vangasimbisa sei imba yavo kana vakachengetedza mwoyo yavo, vakaswedera pedyo naMwari, vakapfeka unhu hutsva, vakaramba vachikurukurirana zvakanaka uye vakapanana zvavanofanira kuwana.
CHENGETEDZAI MWOYO YENYU
4. Chii chakaita kuti vamwe vaKristu vapedzisire vaita upombwe?
4 Zvinofamba sei kuti muKristu apedzisire aita upombwe? Zvinowanzotanga nemaziso. Jesu akati: “Munhu wose anoramba akatarira mukadzi zvokuti anomuchiva atoita upombwe naye mumwoyo make.” (Mat. 5:27, 28; 2 Pet. 2:14) VaKristu vakawanda vakazopedzisira vaita upombwe vakatanga vachiverenga mabhuku anoita kuti vade kuita zvebonde kana kuona zvinonyadzisira paIndaneti. Vamwe vakatanga kuvaraidzwa nemafirimu, mapurogiramu epaTV nemitambo inoratidza vanhu vanenge vachiita zvebonde. Vamwe vaienda kumanaitikirabhu uye nzvimbo dzine vanhu vanenge vachitamba vachibvisa mbatya. Vamwewo ndivo vaienda kunzvimbo dzinoitwa zvokumasajwa vaine chinangwa chokugutsa chido chavo chebonde.
5. Nei tichifanira kuchengetedza mwoyo yedu?
5 Vamwe vanozopinda mumuedzo nokuti vanoudza munhu wavasina kuroorana naye zviri kutsi kwemwoyo yavo. Munyika ino ine vanhu vasingazvidzori uye vanongofunga zvounzenza, zviri nyore chaizvo kuti mwoyo unonyengera uye wakaipa kwazvo uite kuti munhu apedzisire ava kuda mumwe munhu waasina kuroorana naye. (Verenga Jeremiya 17:9, 10.) Jesu akati: “Mumwoyo munobuda kufunga kwakaipa, umhondi, upombwe, ufeve.”
6, 7. (a) Mwoyo unonyengera ungaita sei kuti munhu apedzisire aita chivi? (b) Tingadzivisa sei kutadzira Jehovha?
6 Kana zvido zvakaipa zvadzika midzi mumwoyo yavo inonyengera, vanhu vaviri vanenge vachifarirana vangazoona vava kukurukura nyaya dzavanofanira kungotaura nevavakaroorana navo chete. Pasina nguva vanotanga kutsvaka mikana yakawanda yokuti vaonane asi vachiita sokuti zvangoitikawo netsaona uye kuonana kwacho kunoramba kuchiwedzera. Kuwedzera kwavanenge vachiita kufarirana ndiko kudererawo kunenge kuchiita simba ravo rokuzvidzivirira pamuedzo. Pavanoramba vachifamba munzira iyoyo inoendesa kuchivi, zvinoramba zvichivaomera kurega zvavanenge vachiita kunyange vachitoziva havo kuti izvozvo zvakaipa.
7 Zvido zvakaipa uye kutaura zvisina kukodzera zvinoita kuti vatange kubatana maoko, kutsvodana, kumbundirana, kupuruzirana uye kubatana-batana kunomutsa chido chebonde. Zvinhu zvose izvi zvinofanira kungoitwa nevanhu vakaroorana chete. Pavanoita izvi, kutya Mwari uko kunovadzivirira kuti vasaita chivi kunotanga kupera zvishoma nezvishoma. Vanozopedzisira ‘vatorwa mwoyo vonyengerwa nokuchiva kwavo,’ kana kuti vanodyira sehove. Kuchiva pakunenge kwakura, “kunobereka chivi,” choupombwe. (Jak. 1:14, 15) Izvozvo zvinosiririsa chaizvo! Zvose izvi zvaigona kudziviswa kudai mumwe nomumwe wavo akabvumira Jehovha kuti amubatsire kuti arambe achiona wanano sechinhu chitsvene. Asi munhu angaitei kuti aremekedze wanano?
RAMBAI MUCHISWEDERA PEDYO NAMWARI
8. Kuva neushamwari naJehovha kunotibatsira sei kuti tirambe tiine tsika dzakanaka?
8 Verenga Pisarema 97:10. Ushamwari naJehovha hunotibatsira kuti tirambe tiine tsika dzakanaka. Patinodzidza nezveunhu hwaMwari, uye patinoedza ‘kuva vatevedzeri vake, sevana vanodiwa, toramba tichifamba murudo,’ tichawana simba rokurega kuita “ufeve nezvinhu zvisina kuchena zvemarudzi ose.” (VaEf. 5:1-4) Kana vakaroorana vakaziva kuti “Mwari achatonga zvifeve nemhombwe,” vachashanda nesimba kuti imba yavo ikudzwe uye isasvibiswa.
9. (a) Josefa akaitei kuti asaita ufeve? (b) Tinodzidzei pane zvakaitwa naJosefa?
9 Vamwe vashumiri vaJehovha vakatendeka vakapedzisira vasisina simba rokurega kuita zvakaipa nokuti vaiwanzoti kana vapedza basa votandara nevanhu vavanoshanda navo vasiri Zvapupu. Miedzo inogona kumuka kunyange panguva dzebasa. Josefa aitova pabasa paakaziva kuti mukadzi watenzi wake aimuda. Zuva nezuva mukadzi uyu aiedza kumunyengetedza kuti varare vose. Asi rimwe zuva “mukadzi wacho akabva abata nguo yake, achiti: ‘Rara neni!’” Asi Josefa akatiza. Chii chakamubatsira kuti arambe akatendeka paakasangana nemuedzo wakadaro? Ainge akatsunga kuti pasava nechinhu chinokanganisa ukama hwake naMwari uye izvozvo ndizvo zvakaita kuti arambe akachena uye akavimbika. Nemhaka yokuti Josefa akaramba kuita ufeve, akadzingwa basa uye akaiswa mujeri asina mhosva, asi Jehovha akamukomborera. (Gen. 39:1-12; 41:38-43) Pasinei nokuti vari kubasa here kana kuti vari kumwewo, vaKristu havafaniri kuzvipinza mumamiriro ezvinhu angaita kuti vaite upombwe.
PFEKAI UNHU HUTSVA
10. Unhu hutsva hunotibatsira sei kuti tichengetedze wanano?
10 Sezvo “unhu hutsva hwakasikwa maererano nezvinodiwa naMwari mukururama kwechokwadi nokuvimbika,” hunokosha chaizvo pakudzivirira murume nomudzimai kuti vasaita upombwe. (VaEf. 4:24) Vaya vanopfeka unhu hutsva uhwu ‘vanouraya’ nhengo dzemiviri yavo “kana tichitaura nezvoufeve, zvinhu zvisina kuchena, chido chokurara nomumwe munhu, kuchiva kunokuvadza, nokuchochora.” (Verenga VaKorose 3:5, 6.) Shoko rokuti “urayai” rinoratidza kuti tinofanira kuzvirwadzisa kuti tikunde zvido zvenyama. Hatizomboiti chero chinhu chingaita kuti tizova nechido chokurara nomumwe munhu watisina kuroorana naye. (Job. 31:1) Patinoita kuti upenyu hwedu huenderane nezvinodiwa naMwari, tinodzidza ‘kusema zvakaipa’ uye ‘kunamatira kune zvakanaka.’
11. Kuva neunhu hutsva kunobatsira sei murume nomudzimai kuti vasimbise imba yavo?
11 Patinopfeka unhu hutsva, tinenge tichitevedzera iye akahusika, Jehovha. (VaK. 3:10) Murume nomudzimai vanokomborerwa chaizvo naJehovha kana vakasimbisa imba yavo nokupfeka ‘rudo rukuru rwokunzwirana tsitsi, mutsa, pfungwa dzinozvininipisa, unyoro, nomwoyo murefu.’ (VaK. 3:12) Uyewo vanowedzera kuwirirana kana vakaita kuti ‘rugare rwaKristu rutonge mumwoyo yavo.’ (VaK. 3:15) Zvinhu zvinofamba zvakanaka chaizvo kana murume nomudzimai ‘vakadanana kwazvo’! Vanofadzwa nokutungamirirana “pakukudzana.”
12. Unhu hupi hwaunofunga kuti ndihwo hunoita kuti vakaroorana vafare mumba mavo?
12 Sid paakabvunzwa kuti chii chinoita kuti vafare mumba mavo akati: “Chinhu chikuru pane zvose, rudo, uye tinogara tichishanda nesimba kuti tive narwo. Takaonawo kuti zvinokosha chaizvo kuti tive nounyoro.” Mudzimai wake Sonja, anobvumirana nazvo uye akati: “Kuva nemutsa kunokoshawo. Uye tinoedzawo kuva vanhu vanozvininipisa kunyange zvazvo dzimwe nguva zvisiri nyore.”
RAMBAI MUCHIKURUKURA ZVAKANAKA
13. Chii chinoita kuti imba isimbe uye nei?
13 Kutaura nenyasha kunokosha chaizvo kana murume nomudzimai vachida kuti imba yavo igare yakasimba. Zvinosuruvarisa chaizvo kana murume nomudzimai vachitaura noruremekedzo kune vamwe vanhuwo zvavo kana kuimbwa dzavo nekiti, asi vachitadza kuita izvozvo kune vavakaroorana navo. Imba inopedzisira isisina kusimba kana murume nomudzimai vakaitirana ‘pfini nehasha, vakatsamwirana, vachipopotedzana uye vachitukana.’ (VaEf. 4:31) Pane kuputsa imba yavo nokugara vachishorana kana kutsvinyirana, vakaroorana vanofanira kuisimbisa nekutaura mashoko anoratidza mutsa uye vachinzwirana tsitsi kwazvo.
14. Zvinhu zvipi zvatisingafaniri kuita?
14 Bhaibheri rinoti pane “nguva yokunyarara.” (Mup. 3:7) Izvi hazvirevi kuti tinofanira kubva tati kwindi nokuti kuita izvozvo kunoita kuti titadze kukurukura. Mumwe mudzimai ari kuGermany akati: “Kuramba wakati kwindi kunorwadzisa mumwe wako.” Asi akawedzera kuti: “Kunyange zvazvo zvisiri nyore kuramba wakadzikama kana wagumburwa, hazvina kunaka kungokanda mashoko uchingoitira kuti shungu dzako dzipere. Unozotaura chimwe chinhu chinorwadza mumwe wako uye izvozvo zvinoita kuti zvinhu zvitowedzera kushata.” Kunyararirana kana kuti kupopotedzana handiko kunoita kuti murume nomudzimai vagadzirise matambudziko emumba. Asi imba yavo inosimba kana vakasangogara vachinetsana uye kana vakasaita kuti zvinhu zvavanenge vasingawirirani zvipedzisire zvaita kuti vapopotedzane.
15. Kukurukura zvakanaka kunosimbisa sei imba?
15 Imba inosimba kana murume nomudzimai vachiwana nguva yokuudzana zviri kutsi kwemwoyo uye vachitaurawo mafungiro avo. Matauriro atinoita chimwe chinhu anokosha sezvinongoitawo zvatinotaura zvacho. Saka kunyange zvinhu pazvinenge zvakaoma, inzwi rako uye mashoko aunotaura anofanira kuratidza kuti une nyasha. Izvi zvichaita kuti mumwe wako ade kukuteerera. (Verenga VaKorose 4:6.) Murume nomudzimai vanogona kusimbisa imba yavo kana vakataura “shoko chero ripi zvaro rakanaka, kuti rivake sezvingava zvichidiwa,” nemumwe wavo.
IPA MUMWE WAKO ZVAANOFANIRA KUWANA
16, 17. Nei zvichikosha kuti murume nomudzimai vave nehanya nezvinodiwa nemumwe wavo uye vapanane bonde?
16 Murume nomudzimai vanogonawo kusimbisa imba yavo kana vakava nehanya nezvakanakira mumwe nomumwe wavo, kwete zvavanongoda ivo. (VaF. 2:3, 4) Vanofanira kuratidzana rudo uye kupanana bonde.
17 Zvinosuruvarisa kuti vamwe vakaroorana havaratidzani rudo uye havapanani bonde. Uyewo vamwe varume vanofunga kuti kubata madzimai avo nounyoro kunoita kuti vasaonekwa sevarume chaivo. Bhaibheri rinoti: “Imi varume munofanira kuedza kunzwisisa madzimai enyu.” (1 Pet. 3:7, Phillips) Murume anofanira kunzwisisa kuti Bhaibheri parinotaura kuti ape mudzimai wake zvaanofanira kuwana rinenge risingangorevi bonde chete. Mudzimai anonakidzwa nebonde kana murume wake achimuratidza rudo pane dzimwewo nguva kwete panguva dzebonde chete. Kana mumwe nomumwe akaratidza kuti ane hanya nemumwe, vachakwanisa kufadzana.
18. Murume nomudzimai vangasimbisa sei imba yavo?
18 Hapana pazvinozombonzi munhu ane chikonzero chakanaka chokuita upombwe, asi kutadza kubata mumwe wako nounyoro kunogona kuita kuti azotsvaka kupiwa rudo nemumwe munhu. (Zvir. 5:18; Mup. 9:9) Saka Bhaibheri rinorayira vakaroorana kuti: “Musanyimana, [zvamunofanira kupanana] asi mubvumirane kwenguva yakatarwa.” Nei? “Kuti Satani arege kuramba achikuedzai nokuda kwokushaya kwenyu kuzvidzora.” (1 VaK. 7:5) Chingava chinhu chinosuwisa chaizvo kana vakaroorana vakarega Satani achiita kuti ‘vashaye kuzvidzora’ oita kuti mumwe wavo awire mumuedzo woupombwe! Asi kana mumwe nomumwe wavo ‘akarega kutsvaka zvake oga, asi zvomumwe,’ omupa zvaanofanira kuwana achizviita norudo kwete nokungoti hapana zvokuzviita, imba yavo inogona kusimba.
RAMBAI MUCHICHENGETEDZA IMBA YENYU
19. Tinofanira kutsunga kuitei, uye nei?
19 Tava pedyo nokupinda munyika itsva yakarurama. Ndokusaka kukundwa nezvido zvenyama kuine ngozi kungofanana nezvakaitika kuvaIsraeri 24 000 vaiva muMapani eMoabhi. Pashure pokunge Shoko raMwari rataura nhoroondo iyoyo inosuwisa chaizvo, rinonyevera kuti: “Anofunga kuti akamira ngaachenjere kuti arege kuwa.” (1 VaK. 10:12) Saka zvinokosha chaizvo kuti tisimbise dzimba dzedu nokuramba takavimbika kuna Baba vedu vokudenga uye kune vatakaroorana navo. (Mat. 19:5, 6) Iye zvino zvava kutonyanya kukosha kuti tiite ‘zvose zvatinogona kuti tiwanikwe naye pakupedzisira tisina ruvara uye tisina gwapa, tiine rugare.’


c: text/html

text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
11 Zvino Jehovha akataura naMosesi naAroni, achiti kwavari:
2 “Taurai nevanakomana vaIsraeri, muchiti, ‘Izvi ndizvo zvisikwa zvipenyu zvamungadya+ pamhuka dzose dziri panyika:
3 Pamhuka, zvisikwa zvose zvine mahwanda akaparadzana, zvine mahwanda akatsemuka pakati uye zvinodzeya, ndizvo zvamungadya.+
4 “‘Idzi chete ndidzo dzamusingafaniri kudya pane dzinodzeya nedzine mahwanda akaparadzana: ngamera, nokuti inodzeya asi haina mahwanda akaparadzana. Iyo haina kuchena kwamuri.+
5 Uyewo mbira,+ nokuti inodzeya asi haina mahwanda akaparadzana. Iyo haina kuchena kwamuri.
6 Uyewo tsuro,+ nokuti inodzeya asi haina mahwanda akaparadzana. Iyo haina kuchena kwamuri.
7 Uyewo nguruve,+ nokuti ine mahwanda akaparadzana uye ine mahwanda akatsemuka pakati, asi haidzeyi. Iyo haina kuchena kwamuri.
8 Hamufaniri kudya chero nyama yazvo ipi zvayo, uye hamufaniri kubata zvitunha zvazvo.+ Izvo hazvina kuchena kwamuri.+
9 “‘Izvi ndizvo zvamungadya pazvinhu zvose zviri mumvura:+ Zvinhu zvose zvine zvimbi nemakwande+ zviri mumvura, mumakungwa nomuhova, mungadya izvozvo.
10 Zvinhu zvose zviri mumakungwa nomuhova zvisina zvimbi nemakwande, pazvisikwa zvose zvomumvura zvinofamba zvakawanda nepamweya yose iri mumvura, zvinhu zvinosemesa kwamuri.
11 Chokwadi, ngazvive zvinhu zvinosemesa kwamuri. Hamufaniri kudya chero nyama+ yazvo ipi zvayo, munofanira kusema zvitunha zvazvo.
12 Zvinhu zvose zviri mumvura zvisina zvimbi nemakwande zvinhu zvinosemesa kwamuri.
13 “‘Izvi ndizvo zvamunofanira kusema pazvisikwa zvinobhururuka.+ Hazvifaniri kudyiwa. Izvo zvinhu zvinosemesa, zvinoti: gondo+ nehungwe negora dema,
14 ngavi tsvuku nengavi nhema+ maererano nemarudzi adzo,
15 nemakunguo+ ose maererano nemarudzi awo,
16 nemhou+ nezizi neshiri yomugungwa norukodzi maererano nemarudzi arwo,
17 nezizi duku neshambira nezizi rine nzeve refu,+
18 nedhadha romumvura nesekwe romuromo murefu negora,+
19 neshuramurove neshorechena maererano nemarudzi ayo nemhupupu nechiremwaremwa.+
20 Zvisikwa zvose zvine mapapiro zvinofamba zvakawanda, zvinofamba nemakumbo ose mana zvinhu zvinosemesa kwamuri.+
21 “‘Izvi chete ndizvo zvamungadya pazvisikwa zvose zvine mapapiro zvinofamba zvakawanda, zvinofamba nemakumbo ose mana, zviya zvine makumbo marefu anopfuura tsoka dzazvo okusvetuka nawo azvinoshandisa kusvetuka panyika.
22 Izvi ndizvo zvamungadya pakati pazvo: mhashu dzinotama-tama+ maererano nemarudzi adzo, mhashu dzinodyiwa+ maererano nemarudzi adzo, makurwe maererano nemarudzi awo, uye hwiza+ maererano nemarudzi adzo.
23 Zvimwe zvisikwa zvose zvine mapapiro zvinofamba zvakawanda zvine makumbo mana zvinhu zvinosemesa+ kwamuri.
24 Naizvozvo mungazvisvibisa neizvi. Munhu wose anobata zvitunha zvazvo achange asina kuchena kusvikira manheru.+
25 Munhu wose anotakura zvitunha zvazvo ngaageze+ nguo dzake, uye ngaave asina kuchena kusvikira manheru.
26 “‘Mhuka dzose dzine mahwanda akaparadzana asi dzisina mahwanda akatsemuka pakati uye dzisingadzeyi, hadzina kuchena kwamuri. Munhu wose anodzibata achava asina kuchena.+
27 Zvisikwa zvose zvinofamba netsoka dzazvo pazvisikwa zvose zvipenyu zvinofamba nemakumbo ose mana, hazvina kuchena kwamuri. Munhu wose anobata zvitunha zvazvo achava asina kuchena kusvikira manheru.
28 Munhu anotakura zvitunha+ zvazvo ngaageze nguo+ dzake, uye ngaave asina kuchena kusvikira manheru. Izvo hazvina kuchena kwamuri.
29 “‘Izvi ndizvo zvisina kuchena kwamuri pazvisikwa zvinofamba zvakawanda, zvinofamba zvakaita gurumwandira panyika:+ nhuta nembeva inosvetuka+ nedzvinyu maererano nemarudzi aro,
30 nechipfira nomupurwa negwavava nechidhambakura, nerwaivhi.
31 Izvi hazvina kuchena kwamuri pazvisikwa zvose zvinofamba zvakawanda.+ Munhu wose anozvibata kana zvakafa achava asina kuchena kusvikira manheru.+
32 “‘Zvino chero chinhu chipi zvacho chinowirwa nechimwe chazvo pachinenge chakafa chichava chisina kuchena, chingava mudziyo wedanda+ kana nguo kana dehwe+ kana saga.+ Mudziyo wose unoshandiswa uchaiswa mumvura, uye ngauve usina kuchena kusvikira manheru, wozova wakachena.
33 Mudziyo wose wevhu+ unowirwa nechimwe chazvo, zvose zviri mauri zvichava zvisina kuchena, uye uputsei.+
34 Zvokudya zvose zvingadyiwa zvingadonherwa nemvura inobva machiri zvichava zvisina kuchena, uye zvokunwa zvose zvinganwirwa mumudziyo upi zvawo zvichava zvisina kuchena.
35 Zvinhu zvose zvingawirwa nechimwe chezvitunha zvazvo zvichava zvisina kuchena. Ingava ovheni kana kuti mapfihwa, ngazvipwanywe. Izvo hazvina kuchena, uye zvichava zvisina kuchena kwamuri.
36 Chitubu nechidziva chemvura yakachengetwa ndizvo chete zvicharamba zvakachena, asi munhu anobata zvitunha zvazvo achava asina kuchena.
37 Kana chimwe chitunha chazvo chikawira pambeu chero ipi zvayo yechirimwa ichadyarwa, iyo yakachena.
38 Asi kana mvura ikaiswa pambeu uye chimwe chinhu pazvitunha zvazvo chakanga chawira pairi, haina kuchena kwamuri.
39 “‘Zvino kana imwe mhuka yenyu inodyiwa ikafa, munhu anobata chitunha chayo achava asina kuchena kusvikira manheru.+
40 Anodya+ chimwe pachitunha chayo ngaageze nguo dzake, ngaave asina kuchena kusvikira manheru; uye munhu anotakura chitunha chayo ngaageze nguo dzake, uye ngaave asina kuchena kusvikira manheru.
41 Zvisikwa zvose zvinofamba zvakawanda, zvinofamba zvakaita gurumwandira panyika zvinosemesa.+ Hazvifaniri kudyiwa.
42 Chisikwa chero chipi zvacho chinofamba nedumbu+ uye chisikwa chero chipi zvacho chinofamba nemakumbo ose mana kana kuti nemakumbo mazhinji pazvisikwa zvose zvinofamba zvakawanda, zvinofamba zvakaita gurumwandira panyika, hamufaniri kuzvidya, nokuti izvo chinhu chinosemesa.+
43 Musaita kuti mweya yenyu iitwe inosemesa nezvisikwa chero zvipi zvazvo zvinofamba zvakawanda, zvinofamba zvakaita gurumwandira, musazvisvibisa nazvo mova vasina kuchena nazvo.+
44 Nokuti ndini Jehovha Mwari wenyu;+ munofanira kuzvinatsa uye munofanira kuva vatsvene,+ nokuti ini ndiri mutsvene.+ Naizvozvo hamufaniri kusvibisa mweya yenyu nezvisikwa chero zvipi zvazvo zvinofamba zvakawanda, zvinofamba panyika.
45 Nokuti ndini Jehovha akakubudisai munyika yeIjipiti kuti ndive Mwari wenyu;+ munofanira kuva vatsvene,+ nokuti ini ndiri mutsvene.+
46 “‘Uyu ndiwo mutemo pamusoro pemhuka nezvisikwa zvinobhururuka nemweya yose mipenyu inofamba-famba mumvura+ uye pamusoro pemweya yose inofamba yakawanda panyika,
47 kuti musiyanise+ zvisina kuchena nezvakachena, chisikwa chipenyu chingadyiwa nechisikwa chipenyu chingasadyiwa.’”
Tumirawo vamwe
Tumirawo vamwe
Revhitiko 11
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=3&Chapter=11&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D3%26Chapter%3D11%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
WASHINGTON —
Bhanga guru rinokweretesa mari pasi rose, reInternational Monetary Fund, IMF, rakabvisa neChipiri zvimwe zvirango zvarakanga rakatemera Zimbabwe zvekusadyidzana nenyika iyi.
Danho iri riri kuonekwa nenyanzvi munyaya dzehupfumi sechiratidzo chekuti IMF yava kuzarura magonhi ayo kuitira kuti ichitanga kudyidzana zvakasimba neZimbabwe.
IMF inoti ichabatsira Zimbabwe nekuipa zvipanga mazano munyaya dzehupfumi, izvo zvichange zvichishanda nehurumende mukumutsiridza hupfumi hwenyika.
Sangano iri rainge rambocheka hukama neZimbabwe richiti nyika iyi yakanga ichitadza kubhadhara zvikwereti zvayo, uye mirawu yaishandiswa nemutungamiri wenyika, VaRobert Mugabe. Izvi zvakaita kuti Zimbabwe itorerwe kodzero dzayo dzekuvhota muna 2003.
Asi kodzero dzekuvhota idzi dzakazodzoserwa muna 2010 zvichitevera matanho akatorwa negurukota rezvemari, VaTendai Biti, ekuvimbisa IMF kuti Zimbabwe yakanga yakazvipira kubhadhara zvikwereti zvayo kana hupfumi hwayo hwatanga kusimukira, pamwe nekuita mitemo nezvirongwa zvinoremekedza mashandiro eIMF.
Bhodhi reIMF rinoti harisati ratanga kukweretesa Zimbabwe mari nenyaya yekuti iri kutatarika kubhadhara chikwereti chayo kuIMF. Chikwereti ichi chinosvika zana nemakumi mana emamiriyoni emadhora, $140 million.
Zimbabwe ine chikwereti chekunze chinosvika $10.7 billion, chidimbu chemari iyi chiri chikwereti chisiri kubhadharwa.
Studio7 haina kukwanisa kunzwa kuna VaBiti kuti vanotambira seyi danho ratorwa neIMF.
Asi nhengo yeparamende iri mukomiti inoona nezvebhajeti renyika, VaWillas Madzimure, vanoti zvaiitwa neIMF zvinofadza sezvo zvave kureva kuti Zimbabwe yavewo nechiremera.


text:
MUBVUNZO 3
Ndinofanira Kutaura Nevabereki Vangu Sei?
WAIZOITA SEI?
Chimbofungidzira izvi: Manheru emusi weChitatu. Taku uyo ane makore 17, apedza mabasa ake epamba uye ava kuda kuzorora! Anobatidza TV obva anyura musofa.
Achingoti garei, baba vake vanobva vamira padhoo vachiratidza kusafara nazvo.
“Takudzwa! Uri kutoona hako TV pane kuti ubatsire munin’ina wako homework! Sei usingateereri?”
“Haa akomana,” Taku anodaro achiridza tsamwa zvekuti baba vake vanozvinzwa.
Baba vanoswedera padhuze vomuti, “Wati kudii?”
“Hapana,” anodaro Taku achiratidza kuti haasi kutombofara nazvo.
Iye zvino baba vacho vagumbuka. Nehasha vanobva vamuti, “Handina zera newe, wazvinzwa!”
Dai uriwe Taku, ungadai waita sei kuti musazosvika pakupopotedzana?
CHIMBOMIRA UFUNGE!
Kutaura nevabereki vako kwakafanana nekutyaira motokari. Kana ukaona kuti mugwagwa wakavharwa unogona kutsvaka imwe nzira.
SOMUENZANISO:
Mumwe musikana anonzi Leah anoti, “Zvinondiomera kutaura nababa vangu. Dzimwe nguva pandinenge ndichitaura navo unonzwa voti, ‘Sori wanga uchitaura neni here?’”
LEAH ANE ZVINHU 3 ZVAANOGONA KUITA.
Kupopotera baba vake.
Leah anopopota achiti, “Muri kumboiteiko! Saka pese apa ndanga ndichitaura ndega!”
Kurega kutaura nababa vake.
Leah anobva aramwa orega kuvaudza dambudziko rake.
Kumirira nguva yakanaka, ozotaurazve nyaya yake.
Leah anozotaura nababa vake kana kuti anozonyora tsamba achirondedzera dambudziko rake.
Ndezvipi zvaungati Leah aite?
FUNGA IZVI: Baba vaLeah vane zvavanga vachifunga saka havana kuona kuti mwana wavo ane zviri kumunetsa. Saka Leah akaita zviri paA, baba vake vanogona kushaya kuti zviri kubva nepi. Izvi zvichaita kuti vasamuteerere, uye zvinotoratidza kuti haavaremekedzi. (VaEfeso 6:2) Saka kuita izvi hakuna zvakunobatsira.
Kuita zviri paB kungaita senge kuri nyore, asi hakuna kunaka. Nemhaka yei? Nekuti kana Leah achida kubatsirwa pane zviri kumunetsa, anofanira kutoudza baba vake kuti vazive. Kunyarara hakuna zvakunogadzirisa.
Asi akasarudza zviri paC, zvichareva kuti achatsvaga dzimwe nzira dzekuti ataure nababa vake. Achanyatsotsvaga nguva inenge yakakodzera. Uye kana akafunga zvekuvanyorera tsamba, zvichaita kuti asaramba achinetseka.
Kunyora tsamba kunogona kumubatsira kuti anyatsotaura zvese zviri pamwoyo. Baba vake pavachaiverenga vachaona zvaanga achiedza kutaura uye zvichaita kuti vakwanise kuzomubatsira. Kuita zviri paC kunobatsira vese vari vaviri. Kana akataura navo kana kuti akanyora tsamba, anenge agona nekuti Bhaibheri rinoti tiite “zvinhu zvinoita kuti pave norugare.”—VaRoma 14:19.
Ndezvipi zvimwe zvinogona kuitwa naLeah?
Nyora zvawafunga zvaangaita. Wozonyora zvazvakanakira.
JEKESA ZVAURI KUREVA
Yeuka kuti zvaunotaura nezvinofungwa nevabereki vako kuti ndizvo zvauri kureva zvinogona kusiyana.
SOMUENZANISO:
Vabereki vako vanogona kukubvunza kuti sei wakangoti kwindi. Wobva wati, “Handisi kuda zvekutaura.”
Vabereki vako vanogona kunzwa seuri kuti: “Hazviiti kuti ndikuudzei. Ndichaudza shamwari dzangu kwete imi.”
Ngatitii une chimwe chinhu chiri kukunetsa uye mubereki wako oti anoda kukubatsira. Asi iwe wobva wati: “Regai henyu, ndichaona kuti ndoita sei.”
Vabereki vako vanogona kunzwa seuri kureva kuti kudii?
Zviri nani kuti uvapindure uchiti kudii?


text:
Munangatire
Muchidzidzo chemasvomhu munangatire (function in English Mathematics) hukama huripo pakati pemapoka maviri anonzi nhutirwa nenhururwa - inputs and outputs. Nhutirwa imwe neimwe inenge ichidyidzana nenhururwa imwe yoga.
Somuenzaniso munangatire unopa hukama pakati pa x neskweya yacho x2. Zvinoturuka kana kubuda kubva pamunangatire f zvichipindirana nenhutirwa x zvinotaridzwa nekunyora kunoti f(x) - (inoverengwa ichinzi "f munangatire wa x"). Pamuenzaniso uri pano, kana nhutirwa ari −3, nhururwa ichava 9, izvi zvigonyorwa zvichinzi f(−3) = 9.
Kupiwa kwezita[chinja | edit source]
Shoko rokuti munangatire rakasarudzwa nokuti nhutirwa imwe inonangana nenhururwa imwe panopangidzwa hukama huripo pakati pa X na Y.
- Pano X iZengeya rakasununguka (independent variable); f(x) Zengeya rakasungwa (dependent variable).
Zvakanyorwa pano hazviko kuChiShona chinodzidziswa kuZvikoro asi kudzesera kuturikira chete.


text:
Chii Chinonzi Hero? Inzvimbo Inotambudzirwa Vanhu Nokusingaperi Here?
Mhinduro yeBhaibheri
Shoko rechiHebheru rokuti “Sheori” uye rechiGiriki rokuti “Hadhesi” ose ari maviri anoreva guva. Asi dzimwe shanduro dzeBhaibheri dzinoshandura mashoko aya dzichiti “hero.” (Pisarema 16:10; Mabasa 2:27) Vanhu vakawanda vanotenda kuti kune gomba remoto, sezviri kuratidzwa nemufananidzo uri panyaya ino. Asi handizvo zvinodzidziswa neBhaibheri.
Vanhu vari muhero hapana chavanoziva uye havarwadziwi. ‘MuSheori hamuna basa kana kuronga mazano kana zivo kana uchenjeri.’
—Muparidzi 9:10.
Vanhu vakanaka vanoenda kuhero. Jakobho naJobho vaiva varume vakatendeka uye ndiko kwavaitarisira kuenda.
—Genesisi 37:35; Jobho 14:13.
Mubayiro wechivi rufu, kwete gomba remoto. “Uya anenge afa asunungurwa pachivi chake.”
—VaRoma 6:7.
Kana vanhu vachizotambudzwa nokusingaperi zvaizopesana nekururamisira kwaMwari. (Dheuteronomio 32:4) Adhamu paakatadza, Mwari akamupa mutongo werufu achiti: “Zvauri guruva uchadzokera kuguruva.” (Genesisi 3:19) Dai kuri kuti Adhamu akaendeswa kugomba remoto taizoti Mwari akanyepa.
Pfungwa yokutambudza vanhu nokusingaperi haimo mupfungwa dzaMwari. Kuranga vanhu mugomba remoto kunopesana nezvinodzidziswa neBhaibheri iro rinoti “Mwari rudo.”
—1 Johani 4:8; Jeremiya 7:31.
Inzwa zvimwe
Itariro Ipi Iripo Nokuda Kwevakafa?
Chii chinoitika kwatiri patinofa? Tichazomboonazve hama dzedu dzakafa here?


text:
Ramba Uchishingaira Muushumiri
KUPARIDZA mashoko akanaka ndiro basa rinonyanya kukosha chaizvo riri kuitwa panyika mazuva ano. Sevashumiri vaJehovha, tinokoshesa chaizvo ropafadzo yatinayo yokuita basa rokudzidzisa vanhu. Asi tinozivawo kuti dzimwe nguva mapiyona nevaparidzi vanowanzosangana nematambudziko anoita kuti zvivaomere kuramba vachishingaira muushumiri.
Vamwe vaparidzi vanoomerwa nokuwana vanhu vokukurukura navo pavanenge vachiparidza paimba neimba. Izvi zvinoitika nokuti dzimwe nguva vakawanda vanenge vasiri pamba. Pavanozowana munhu wokutaura naye, munhu wacho anogona kusafarira mashoko oUmambo kana kuti anogona kutovaitira hasha. Vamwewo ndivo vanoparidza mundima yakakura ine vanhu vanofarira asi chinovanetsa ndechokuti vachakwanisa kupedza ndima yacho here. Vamwe vaparidzi vava nemakore akawanda vachiparidza zvokuti vava kuora mwoyo nokuti mugumo hausati wauya.
Zvinofanira kutishamisa here kuti vashumiri vose vaJehovha vanosangana nematambudziko anogona kuita kuti vasaramba vachishingaira muushumiri? Aiwa. Hatingatarisiri kuti basa redu rokuzivisa mashoko aMwari anoponesa ringoita mutserendende iyo nyika ino “iri musimba reakaipa,” Satani Dhiyabhorosi.—1 Joh. 5:19.
Pasinei nematambudziko aunosangana nawo pabasa rokuzivisa mashoko akanaka, iva nechokwadi chokuti Jehovha anogona kukubatsira kuti uakunde. Asi chii chaungaita kuti uwedzere kushingaira muushumiri? Ngationei mamwe mazano angakubatsira.
BATSIRA VAPARIDZI VATSVA
Gore negore, zviuru zvevanhu zvinobhabhatidzwa zvova Zvapupu zvaJehovha. Kana uchangobhabhatidzwa, hapana mubvunzo kuti ungaonga chaizvo kana ukabatsirwa nehama nehanzvadzi dzava nemakore dzichiparidza. Uye kana wava nemakore akawanda uri muparidzi woUmambo, hazvingavi zvakanaka here kuti ubatsirewo vaparidzi vatsva? Kuita izvi kunogona kuita kuti ufare.
Jesu aiziva kuti vadzidzi vake vaida mirayiridzo kuti vave vaevhangeri vanobudirira uye akavaratidza kuti basa racho raifanira kuitwa sei. (Ruka 8:1) Mazuva ano, vaparidzi vatsva vanodawo kudzidziswa kuti vabudirire muushumiri.
Hatifaniri kufunga kuti muparidzi mutsva achava neunyanzvi hwokudzidzisa nekungobuda muushumiri chete. Anoda kubatsirwa nemuparidzi ane mutsa uye ane hanya. Zvimwe zvinhu zvaanoda kudzidziswa zvinosanganisira (1) kugadzirira uye kudzidzira mharidzo, (2) kutanga kukurukura nevanhu, (3) kugovera mabhuku edu, (4) kudzokera kunoona vanenge vafarira, uye (5) kutanga kudzidza nemunhu Bhaibheri. Muparidzi mutsva anogona kubudirira kana akaona zvinoitwa nemuparidzi ari kumubatsira obva azvitevedzera. (Ruka 6:40) Achawedzera kuva nechivimbo kana aine mumwe munhu anogona kumubatsira kana ava kuomerwa. Kumurumbidza uye kumupa mazano pazvinenge zvakakodzera kuchamubatsirawo.—Mup. 4:9, 10.
KURUKURA NEMUMWE WAURI KUPARIDZA NAYE
Pasinei nezvaungaedza kuita kuti utaure navanasaimba, dzimwe nguva ungatopedza zuva rose usina wawanyatsotaura naye zvinogutsa kunze kwewaunenge wabuda naye muushumiri musi iwoyo. Yeuka kuti Jesu akatuma vadzidzi vake kunoparidza vari “vaviri vaviri.” (Ruka 10:1) Pavaishanda vose, vaikwanisa kukurudzirana. Saka nguva yamunenge muri mose muushumiri inoita kuti mukwanise ‘kukurudzirana.’—VaR. 1:12.
Ndezvipi zvimwe zvinhu zvamungataura nezvazvo? Mumwe wenyu ane zvinhu zvinokurudzira zvaakasangana nazvo muushumiri here? Pane pfungwa inofadza here yawakawana pawaidzidza uri woga kana kuti uchiita kunamata kwemhuri? Pane chimwe chinhu chakakukurudzira chawakanzwa kumisangano here? Zvimwe wabuda nemuparidzi wausingagari uchibuda naye. Unoziva kuti akawana sei chokwadi here? Chii chakaita kuti abvume kuti iri ndiro sangano raJehovha? Ane ropafadzo dzaakawana here kana kuti zvimwe zvakaitika kwaari zvinokurudzira? Zvimwe unogona kumuudzawo zvawakasangana nazvo mubasa raJehovha. Pasinei nokuti vanhu vamuri kuparidzira vanoteerera here kana kuti kwete, kushanda nemumwe munhu muushumiri kunoita kuti mukwanise ‘kuramba muchinyaradzana nokuvakana.’—1 VaT. 5:11.
GARA UCHIVA NENGUVA YOKUDZIDZA URI WOGA
Kuti urambe uchishingaira muushumiri, zvinokosha kuti ugare uchidzidza uri woga uye uvandudze madzidziro aunoita. “Muranda akatendeka, akangwara,” anobudisa nyaya dzakawanda dzaunogona kudzidza. (Mat. 24:45) Somuenzaniso, imwe nyaya yakanaka yokudzidza nezvayo ndeiyi: Nei basa rokuparidza Umambo richikosha chaizvo? Bhokisi rakanzi “Nei Uchifanira Kuramba Uchishingaira Muushumiri?” rinotaura zvimwe zvikonzero zvacho.
Kufungisisa zvinotaurwa mubhokisi iri kunogona kukubatsira kuti urambe uchishingaira mubasa rokuparidza. Wadii kuronga kuti panguva yaunodzidza uri woga utsvake zvimwe zvikonzero zvinoita kuti urambe uchishingaira pakuparidza. Zvadaro fungisisa zvikonzero zvacho nemagwaro anozvitsigira. Kuita izvozvo kuchakubatsira kuti urambe uchishingaira muushumiri.
CHIMBOEDZAWO KUSHANDISA MAMWE MAZANO ATINOPIWA
Sangano raJehovha rinogara richitipa mazano anobatsira kuti tivandudze ushumiri hwedu. Somuenzaniso, kuwedzera pakuparidza kwatinoita paimba neimba, tinogona kuita zvokunyora tsamba, kushandisa foni, kuparidza mumugwagwa kana munzvimbo dzinowanikwa vanhu vakawanda, kuparidza zvisina kurongwa uye munzvimbo dzebhizimisi. Tinogonawo kuronga kunoparidza munzvimbo dzisingawanzoparidzwa.
Unoona sei mazano aya? Wakamboedza kushandisa mamwe acho here? Vakawanda vakaashandisa vakanakidzwa chaizvo. Funga nezvemienzaniso mitatu inotevera.
Muenzaniso wokutanga unoratidza kubatsira kwakaita imwe nyaya yakabuda muUshumiri hwoUmambo yaitaura kuti tingatanga sei kudzidza Bhaibheri nevanhu. Nyaya iyi yakaita kuti imwe hanzvadzi inonzi April ibvunze vakadzi vatatu vainoshanda navo kana vaida kudzidza Bhaibheri. April akashamiswa uye akafara chaizvo nokuti vose vari vatatu vakabvuma kudzidza uye vakatangawo kupinda misangano yedu.
Muenzaniso wechipiri ndewekugovera magazini edu. Tinogara tichikurudzirwa kutsvaka vanhu vatinofunga kuti vangafarira imwe nyaya inenge iri mumagazini edu. Mumwe mutariri wedunhu wokuUnited States akati akagovera Mukai! yaiva nenyaya yaitaura nezvematai emota kumamaneja ezvitoro zvinotengesa matai emota. Iye nemudzimai wake vakaendesawo magazini yaiva nenyaya yaiti “Understanding Your Doctor,” kumasejari anopfuura 100 avanachiremba. Mutariri wedunhu wacho akati: “Kuenda kunzvimbo idzodzo kwakaita kuti vanhu vazive nezvebasa redu rokuparidza uye mabhuku edu. Nokufamba kwenguva takaumba ushamwari nevanhu ivavo uye tichiri kuramba tichidzokera kunovaona.”
Muenzaniso wechitatu ndewokuparidza nefoni. Imwe hanzvadzi inonzi Judy yakanyora tsamba kumahofisi edu makuru ichionga chaizvo kukurudzirwa kwatakaitwa kuparidza tichishandisa foni. Judy aiva naamai vaiva nemakore 86 uye vaigara vachirwara. Akati amai vake vaigara vachiparidza vachishandisa foni uye vaifara chaizvo nokuti vaidzidza Bhaibheri pafoni nevamwe mbuya vane makore 92.
Mazano okuparidza ari mumabhuku edu anobatsira chaizvo. Ashandise! Anokubatsira kuti urambe uchifara uye uchishingaira muushumiri.
IVA NEZVINANGWA ZVAUNOGONA KUZADZISA
Kubudirira kwedu mubasa rokuparidza hakubvi pakuti tagovera mabhuku edu akawanda sei, tinodzidza Bhaibheri nevanhu vakawanda sei kana kuti tabatsira vanhu vangani kuti vave vashumiri vaJehovha. Funga nezvaNoa. Vanhu vangani vaakabatsira kuti vave vanamati vaJehovha tisingatauri nezvevomumhuri make? Asi anonzi akabudirira pakuparidza. Saka kubudirira kwedu kunobva pakuti tinoshumira Jehovha takatendeka.—1 VaK. 4:2.
Vaparidzi voUmambo vakawanda vakaona kuti chinogona kuvabatsira kushingaira pabasa rokuparidza, kuva nezvinangwa zvavanogona kuzadzisa. Zvimwe zvinangwa zvacho ndezvipi? Ona bhokisi rakanzi “Iva Nezvinangwa Zvaunogona Kuzadzisa.”
Kumbira Jehovha kuti akubatsire kuti unakidzwe uye uwane zvibereko muushumiri hwako. Pauchazadzisa zvinangwa zvako, uchafara chaizvo uye uchagutsikana nokuziva kuti uri kuita zvose zvaunogona pakuparidza mashoko akanaka.
Ichokwadi kuti unogona kusangana nematambudziko mubasa rokuparidza mashoko akanaka. Asi pane zvaunogona kuita kuti uve muzivisi woUmambo anoshingaira. Kurudziranai newaunenge uchiparidza naye, gara uchiva nenguva yokudzidza uri woga, shandisa mazano atinopiwa nemuranda akatendeka uye iva nezvinangwa zvaunogona kuzadzisa. Kupfuura zvose, yeuka kuti Mwari akakupa ropafadzo yakakura chaizvo yokuzivisa mashoko akanaka semumwe weZvapupu zvake. (Isa. 43:10) Zvechokwadi uchafara chaizvo kana ukaramba uchishingaira muushumiri!


text:
VECHIDUKU VANOBVUNZA KUTI
Ndinofanira Kuiswa Tattoo Here?
Chii chinoita kuti vamwe vade kuiswa matattoo?
Mumwe mukomana anonzi Ryan anoti, “Ndinofunga kuti mamwe matattoo anoratidza unyanzvi hwekudhirowa huri muvanhu.”
Kuziva chinoita kuti vamwe vade kuiswa matattoo kungangokubatsira kuona kana zviine musoro kuti iwe uiswewo tattoo. Semuenzaniso, mumwe musikana achiri kuyaruka anonzi Jillian anoti: “Mumwe musikana wandaidzidza naye akashayikirwa naamai vake achiri mudiki. Saka paakanga ava pazera rekutanga kuyaruka, akaiswa tattoo yezita raamai vake nechekumashure pamutsipa wake. Ndinofunga kuti tattoo yakadaro inenge yakanaka.”
Pasinei nekuti zvii zvinoita kuti vamwe vade kuiswa matattoo, iwe unofanira kutanga wanyatsofunga usati waita kuti muviri wako unyorwe-nyorwe zvisingazodzimiki! Kana uri kufunga nezvekuiswa tattoo, mibvunzo ipi yaunofanira kufunga nezvayo? Uye mazano api emuBhaibheri anogona kukubatsira kusarudza zvine musoro panyaya iyi?
Mibvunzo ipi yaunofanira kufunga nezvayo?
Matattoo anokanganisa sei utano? Mamwe mashoko ari panzvimbo yepaIndaneti yeMayo Clinic anoti: “Munhu paanoiswa matattoo anosara aine ronda, zvekuti anogona kupindwa neutachiona uye panogona kuva nemamwe matambudziko. Dzimwe nguva panzvimbo inenge iine tattoo yacho panoita mapundu anonzi magranulomas. Kuiswawo tattoo kunogona kuita kuti munhu ave neronda rinozosiya vanga rinenge rakafuta.” Nzvimbo yacho yepaIndaneti inowedzera kuti: “Kana pazvinhu zvinoshandiswa pakuisa tattoo pakasarira turopa twune chirwere, unogona kutapukirwawo nezvirwere zvakasiyana-siyana zviri muropa.”
Zvinokanganisa sei maonerwo aunoitwa nevamwe? Unofanira kuziva kuti vanhu vane zvavanofunga nezvako pavanoona zvaunenge wakaita muviri wako. Zvinoita kuti uonekwe semunhu akura mupfungwa kana kuti semunhu achiri pwere, semunhu anogona kuvimbwa naye kana kuti semunhu asina musoro. “Pese pandinoona munhu ane tattoo, ndinobva ndangomuisa muchikwata chevanhu vanonwa uye vanongoda zvemafaro,” anodaro mumwe musikana achiri kuyaruka anonzi Samantha.
Melanie, uyo ane makore 18, ane zvaakacherechedzawo panyaya iyi. Anoti “Inini ndinoona sekuti matattoo anokanganisa runako rwemunhu. Zvinoita sekuti vanhu vanoaiswa havadi kuonekwa zvavari chaizvo, saka vanozvivhara-vhara nematattoo.”
Kana waiswa tattoo, uchazongoramba uchiifarira here? Nekufamba kwenguva, kuchinja kunoita muviri kana kuti kuchembera kunogona kuita kuti tattoo isare isingacharatidziki zvakanaka. “Ndakaona kuti kana pakapfuura makore akawanda, matattoo akanyorwa pamuviri wemunhu anopedzisira asingachanakidzi kutarisa,” anodaro mukomana anonzi Joseph.
Allen uyo ane makore 21 anoti: “Kazhinji matattoo anobuda mufashoni. Pashure pemakore mashomanana munhu anogona kuzopedzisira asingachafariri tattoo yaanenge ainayo.”
Allen akataura pfungwa yakanaka. Nyaya iri pakuti vanhu sezvavanokura, maonero avo uye zvavanofarira zvinochinja, asi matattoo avo vanongoramba vainawo. Mumwe mukadzi anonzi Teresa anoti, “Handidi kuita zvinhu zvinozoita kuti ndizvidembe mune ramangwana, zvakadai sekuiswa tattoo, iyo inozoramba ichindiyeuchidza nezveupenzi hwandinenge ndakaita hwekuiiswa.”
Mazano api emuBhaibheri anoshanda panyaya iyi?
Munhu anofunga semunhu akura anotora nguva yake achinyatsofunga nezvechisarudzo chaanenge achida kuita. (Zvirevo 21:5; VaHebheru 5:14) Saka funga nezvemazano emuBhaibheri anotevera, ayo anobatsira panyaya yematattoo.
VaKorose 3:20: “Imi vana, teererai vabereki venyu pazvinhu zvose, nokuti izvi zvinofadza kwazvo munaShe.”
Kana uchiri kugara nevabereki vako, zvii zvingaitika kwauri kana ukasateerera zvavanotaura?
1 Petro 3:3, 4: “Kushonga kwenyu ngakurege kuva kwokunze, kwokuruka bvudzi uye kwokupfeka zvishongo zvendarama kana kwokupfeka nguo dzokunze, asi ngakuve munhu akavanzika womwoyo akapfeka chipfeko chisingaori chomudzimu wakanyarara uye munyoro.”
Unofunga kuti nei Bhaibheri richinyanya kusimbisa nyaya ‘yemunhu akavanzika womwoyo’?
1 Timoti 2:9: ‘Vakadzi vanofanira kuzvishongedza . . . vaine mwero nepfungwa dzakanaka.’
Shoko rokuti “mwero” rinomborevei? Nei tingati nekufamba kwenguva munhu ane mwero ndiye anozonyanya kuyemurwa kupfuura anenge akanyorwa-nyorwa muviri?
VaRoma 12:1: ‘Ipai miviri yenyu sechibayiro chipenyu, chitsvene, chinogamuchirika kuna Mwari, iro basa dzvene nesimba renyu rokufunga.’
Nei Mwari aine basa nemabatiro aunoita muviri wako?
Vakawanda pavakafunga nezvemazano aya, vakasarudza kurega kuiswa matattoo. Vakatowana chimwe chinhu chiri nani kupfuura matattoo. Teresa, ambotaurwa nezvake anoti: “Kana paine mashoko kana kuti sirogani yaunofarira chaizvo kana kuti munhu anokosha kwauri, ita zvinoenderana nemashoko acho kana kuti udza munhu wacho kuti anokosha zvakadii kwauri, pane kuti uiswe tattoo yemashoko acho.”


text:
CHIDZIDZO 23
Mabhuku Edu Anonyorwa Uye Anoshandurwa Sei?
Kuti tiite zvose zvatinogona pakuzivisa “mashoko akanaka” ku“marudzi ose nemadzinza nendimi nevanhu,” tinobudisa mabhuku mumitauro inopfuura 750. (Zvakazarurwa 14:6) Tinoita sei basa iri rakaoma? Tinoriita tichibatsirwa nevanoita basa rokunyora vari munyika dzakasiyana-siyana uye boka revashanduri vakazvipira vose vari Zvapupu zvaJehovha.
Mashoko acho anotanga kunyorwa ari muChirungu. Dare Rinotungamirira rinotarisira zvinoitwa neDhipatimendi Rokunyora riri pamuzinda wedu wepasi rose. Dhipatimendi iri rinoronga mabasa evanyori vanoshanda pamuzinda uye pane mamwe mahofisi emapazi. Kuva nevanyori vakasiyana-siyana kunoita kuti tinyore nyaya dzinobata-bata vanhu vane tsika dzakasiyana-siyana kuitira kuti mabhuku edu afadze vanhu vari mupasi rose.
Mashoko acho anotumirwa kuvashanduri. Pashure pokunge mashoko acho akanyorwa agadziriswa uye aonekwa kuti anoita, anotumirwa nekombiyuta kumapoka evashanduri vari pasi pose, avo vanoshandura, voongorora mashoko avanenge vashandura uye kuaverenga. Vanoedza kusarudza “mashoko akarurama echokwadi” anonyatsobudisa zvinorehwa neChirungu mumutauro wavo.
Makombiyuta anoita kuti basa rikurumidze. Kombiyuta haigoni kutsiva vanhu vanonyora uye vanoshandura. Zvisinei, mabasa avo anogona kuitwa kuti akurumidze nokushandisa makombiyuta. Zvapupu zvaJehovha zvakagadzira purogiramu inonzi Multilanguage Electronic Publishing System (MEPS). Inoita kuti vakwanise kutaipa mashoko mumazana emitauro, kubatanidza mashoko acho nemifananidzo zvoita kuti zvinyorwa zvacho zvigone kudhindwa.
Nei tichiedza kuita zvose izvi, kunyange pamitauro inongotaurwa nezviuru zvishomanana zvevanhu? Nokuti Jehovha anoda kuti “vanhu vemarudzi ose vaponeswe uye vasvike pakuva nezivo yakarurama pamusoro pechokwadi.”
Mabhuku edu anonyorwa sei?
Nei tichishandura mabhuku edu mumitauro yakawanda kudaro?


text:
CHITSAUKO 139
Jesu Anoita Kuti Nyika Ive Paradhiso Uye Anopedzisa Basa Raakapiwa
KUTONGWA KWEMAKWAI NEMBUDZI
VAKAWANDA VACHARARAMA MUPARADHISO PASI PANO
JESU ANORATIDZA KUTI NDIYE NZIRA, NECHOKWADI, NEUPENYU
Achangobva kubhabhatidzwa, Jesu akatarisana nemuvengi aida chaizvo kumuona achikundikana, kunyange akanga asati atombotanga ushumiri hwake. Dhiyabhorosi akaedza Jesu amuedzazve. Jesu akazotaura nezveakaipa uyu achiti: “Mutongi wenyika ari kuuya. Asi haana simba pandiri.”—Johani 14:30.
Muapostora Johani akaratidzwa zvaizoitika ‘kudhiragoni huru, nyoka yepakutanga, iyo inonzi Dhiyabhorosi uye Satani.’ Muvengi iyeye wevanhu ane utsinye aizodzingwa kudenga, “akatsamwa kwazvo, achiziva kuti ane nguva pfupi.” (Zvakazarurwa 12:9, 12) VaKristu vanonyatsotenda kuti vari kurarama ‘munguva pfupi’ iyoyo uye kuti “dhiragoni, nyoka yepakutanga” yava pedyo kukandwa mugomba rakadzika dzika maichange isina zvainokwanisa kuita kwemakore 1 000, Jesu achitonga muUmambo hwaMwari.—Zvakazarurwa 20:1, 2.
Mumakore iwayo, chii chinenge chichiitika panyika? Ndivanaani vachagara pairi, uye ichange yakaita sei? Jesu pachake akapa mhinduro dzacho. Mumufananidzo wake wemakwai nembudzi, akaratidza zvichaitika kuvanhu vakarurama vakaita semakwai avo vanotsigira hama dzaJesu. Akaratidzawo zvichaitika kune vaya vakafanana nembudzi, vanoramba kutsigira hama dzaJesu. Jesu akati: “Ava [kureva mbudzi] vachaenda mukugurwa kusingaperi, asi vakarurama [kureva makwai] muupenyu husingaperi.”—Mateu 25:46.
Izvi zvinotibatsira kunzwisisa mashoko akataurwa naJesu kugororo rakanga rakarovererwa padanda parutivi rwake. Jesu haana kupa murume iyeye mubayiro wekuva muUmambo hwekudenga sezvaakaita kuvaapostora vake vakatendeka. Asi Jesu akavimbisa munhu uyu aiita zvakaipa akanga apfidza kuti: “Chokwadi ndinokuudza nhasi, Uchava neni muParadhiso.” (Ruka 23:43) Saka murume uyu akawana tariro yekuzorarama muParadhiso yakafanana nebindu rakanaka. Saka zviri pachena kuti vanhu vari kurarama mazuva ano vanoratidza kuti makwai vowana ‘upenyu husingaperi,’ vachange vari muParadhiso iyoyo.
Izvi zvinobva zvaenderana netsanangudzo yakapiwa nemuapostora Johani yemamiriro anenge akaita zvinhu panyika. Akati: “Tende raMwari riri pakati pevanhu, iye achagara navo, uye ivo vachava vanhu vake. Mwari pachake achava navo. Achapukuta misodzi yose pamaziso avo, rufu haruchazovipo, kana kuchema kana kuridza mhere kana kurwadziwa hazvingazovipozve. Zvinhu zvokutanga zvapfuura.”—Zvakazarurwa 21:3, 4.
Kuti gororo iri rizorarama muParadhiso, rinofanira kutanga ramutswa. Asi kune vamwewo vachamutswa. Jesu akabudisa izvi pachena paakati: “Awa iri kuuya mairi vaya vose vari mumakuva vachayeukwa uye vachanzwa inzwi rake, vobuda, vaya vakaita zvakanaka vachamukira upenyu, vaya vaiva netsika yokuita zvakaipa vachamukira kutongwa.”—Johani 5:28, 29.
Ko vaapostora vakatendeka nevaya vashoma vachange vaina Jesu kudenga? Bhaibheri rinoti: “Vachava vapristi vaMwari nevaKristu, uye vachatonga naye semadzimambo kwemakore acho ane chiuru.” (Zvakazarurwa 20:6) Varume nevakadzi ava vachatonga kudenga pamwe naKristu, vachange vatomborarama panyika. Saka zviri pachena kuti vachange vaine tsiye nyoro uye vachinzwisisa pavachatonga vaya vanenge vari panyika.—Zvakazarurwa 5:10.
Jesu achaita kuti chibayiro chake cherudzikinuro chibatsire vanhu vose vari panyika uye kuti vasunungurwe pachivi chavanozvarwa nacho. Iye nevaanenge achitonga navo, vachaita kuti vanhu vose vakatendeka vasvike pakukwana. Vanhu vachararama upenyu hwaifanira kuraramwa naAdhamu naEvha pavakaudzwa kuti vave nevana uye vazadze nyika. Kunyange rufu rwakakonzerwa nechivi chaAdhamu ruchange rusisipo!
Saka Jesu anenge apedza kuita zvese zvaakaudzwa kuti aite naJehovha. Pachapera kutonga kwake kwemakore ane chiuru, Jesu achadzosera Umambo nevanhu vanenge vakwana kuna Baba vake. Achitaura nezvekuzvininipisa uku kunoshamisa kwaJesu, muapostora Pauro akanyora kuti: “Zvinhu zvose pazvinenge zvaiswa pasi pake, Mwanakomana achabva azviisawo pasi poUyo akaisa zvinhu zvose pasi pake, kuti Mwari ave zvinhu zvose kuvanhu vose.”—1 VaKorinde 15:28.
Zviri pachena kuti Jesu ane basa rinokosha zvikuru pakuita kuti zvinangwa zvaMwari zvinoshamisa zvizadziswe. Uye pazvinenge zvichizadziswa mumakore ose kusvika nekusingaperi, acharamba achiratidza kuti zvaakataura ndezvechokwadi paakati: “Ndini nzira nechokwadi noupenyu.”—Johani 14:6.
Inzwa zvimwe
Chinangwa chaMwari Nokuda Kwenyika Ndechei?
Bhaibheri rinotsanangura kuti nei Mwari akasika nyika, kuti kutambura kuchaguma rini, uye ramangwana renyika uye revaya vanogara pairi rakaita sei.


text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
27 “Unofanira kugadzira atari nomuti womubayamhondoro, yakareba makubhiti mashanu, uye yakafara makubhiti mashanu. Atari+ yacho ngaive nemativi mana akaenzana, uye yakakwirira makubhiti matatu.
2 Ugadzire nyanga dzayo+ pamakona ayo mana. Nyanga dzayo ngadzibude pairi, uye uifukidze nemhangura.+
3 Ugadzire makeni ayo okubvisisa madota ayo ane mafuta, nemafoshoro ayo, nendiro dzayo, nemaforogo ayo, nemidziyo yayo yokuisira moto; ugadzire midziyo yayo yose nemhangura.+
4 Uigadzirire sefa yakarukwa nemhangura;+ uye ugadzire marin’i mana pamusoro pemambure acho pamakona ayo mana.
5 Uiise nechepasi pomukombero weatari, uye mambure acho anofanira kuva nechepakati peatari.+
6 Ugadzirire atari matanda, matanda ayo ari omubayamhondoro, uye uafukidze nemhangura.+
7 Matanda ayo ngaapinzwe mumarin’i, uye matanda acho anofanira kuva kumativi maviri eatari pamunenge muchiitakura.+
8 Uigadzire kuva bhokisi remapuranga risina chinhu. Ngavaigadzire sezvawakaratidzwa mugomo.+
9 “Unofanira kugadzira chivanze+ chetebhenekeri. Kurutivi rwakatarisana neNegebhu, nechokumaodzanyemba, chivanze chacho ngachive nejira rinorembera rerineni yakanaka kwazvo yakakoswa,+ rutivi rwacho rumwe chete rwakareba makubhiti zana.
10 Mbiru dzacho makumi maviri nezvigadziko makumi maviri ngazvive zvemhangura. Hoko dzembiru nezvokuzvibatanidza nazvo ngazvive zvesirivha.+
11 Rutivi rwokuchamhembe ngaruve rwakareba saizvozvowo, jira racho rakarembera ngarive rakareba makubhiti zana, nembiru dzaro makumi maviri nezvigadziko zvaro zvemhangura makumi maviri, nehoko dzembiru dzacho nezvokuzvibatanidza nazvo zvesirivha.+
12 Kurutivi rwakafara rwechivanze, kurutivi rwokumavirira jira rakarembera ngarive makubhiti makumi mashanu, mbiru dzaro dziri gumi uye zvigadziko zvadzo zviri gumi.+
13 Rutivi rwakafara rwechivanze rwokumabvazuva rwakatarisana nokunobuda zuva runofanira kuva makubhiti makumi mashanu.+
14 Jira rinorembera kurutivi rumwe ngarive makubhiti gumi nemashanu, mbiru dzaro dziri nhatu uye zvigadziko zvadzo zviri zvitatu.+
15 Kune rumwe rutivi ngakuve nejira rinorembera rakareba makubhiti gumi nemashanu, mbiru dzaro dziri nhatu nezvigadziko zvadzo zviri zvitatu.+
16 “Pagedhi rechivanze ngapave nechinhu chinovhara chakareba makubhiti makumi maviri, chakagadzirwa neshinda yebhuruu nemvere dzemakwai dzakaiswa ruvara rwepepuru yakatsvukuruka neshinda yakaiswa ruvara rutsvuku rwekokasi nerineni yakanaka kwazvo yakakoswa, rive basa romuruki,+ mbiru dzazvo dziri ina uye zvigadziko zvadzo zviri zvina.+
17 Mbiru dzose dzakapoteredza chivanze ngadzive nezvokusungisa zvesirivha, uye hoko dzadzo ngadzive dzesirivha asi zvigadziko zvadzo ngazvive zvemhangura.+
18 Chivanze chinofanira kuva chakareba makubhiti zana,+ chakafara makubhiti makumi mashanu, uye jira racho rakakwirira makubhiti mashanu, rakagadzirwa nerineni yakanaka kwazvo yakakoswa, uye zvigadziko zvacho zviri zvemhangura.
19 Midziyo yose yetebhenekeri inoshandiswa mubasa rayo rose, uye hoko dzayo dzose dzetende, nehoko dzose dzechivanze ngazvive zvemhangura.+
20 “Iwe unofanira kurayira vanakomana vaIsraeri kuti vakutsvakire mafuta chaiwo emaorivhi akaita zvokudzvurwa echokuvhenekesa, kuti abvire mumarambi nguva dzose.+
21 Aroni nevanakomana vake vachachiisa pamberi paJehovha+ mutende rokusanganira, kunze kweketeni+ riri pedyo neChipupuriro, kubvira manheru kusvikira mangwanani. Ngauve murau nokusingagumi kuzvizvarwa zvavo,+ unofanira kuteererwa nevanakomana vaIsraeri.+
Tumirawo vamwe
Tumirawo vamwe
Eksodho 27
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=2&Chapter=27&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D27%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Mbeva
Contents
Mbeva mhuka[chinja | edit source]
Mbeva kamhuka kadiki kanenge gonzo kanowanikwa Pasirose. Mbeva inosiyana negonzo pakuti inogara mumwena musango asi gonzo rinogara mumba. Kune mamwe matunhu mbeva inodyiwa nyama. Kune mhando dzembeva dzaka siyana dzinenge matedze, banya kana dapi, shana, madingo, mhana-mhana.
Mbeva mutupo[chinja | edit source]
Mhuka yembeva mutupo wedzinza revaRemba, Lemba, vaShavi or vaMwenyi vemuZimbabwe. Mutupo zvinoreva chiereswa chedzinza zvikuru sei mhuka kana nhengo yemhuka. Vaera mbeva havadyi mhuka iyi. Havadyiwo chikafu chabikirwa muhari kana poto inobikirwa mbeva. Uyu mutemo unoita kuti vaera mbeva vasadye chikafu mudzimba dzevanhu dzakawanda nekuti vanoda kuchengetedza murau wedzinza ravo. Mbeva imwe chete zvayo asi vanoera mbeva vane mipatsa. Kune vanoera mbeva yekwaMusoni. Ava vanezvidau zvakasiyana zvinoti Mukundwa, Tovakare, Zungunde, Warerwa nezvimwe. Kune vanoera mbeva shana kureva kambeva kadoko kakacheneruka. Zvinoita sekuti ava ndivo vanonzi vaSena zvakare. Ava vanowanikwa muZimbabwe kuBuhera kudivi rekuMozambique nemu Mozambique macho. Kune vanoera zhou asi isiri nzou samanyanga asi nzou yevaRemba. Ava vanowanikwa kuMberengwa. Kune vamwe vanobva kuMalawi vari maChewa vanetsika dzakada kufanana nevaRemba vanozivikanwa nekuti veChirudzi. Ava vanowanika kunzvimbo dzinemigodhi nemapurazi muZimbabwe seBindura, Shamva, Kwekwe nedzimwe. Ava vanhu havana mitupo yembeva or zhou. Munhurume anoera mbeva anodanwa kunzi Musoni kana kuti Mushavi uye munhukadzi achidanwa kuti Mambeva.
Joro (Conical trap for mice) apa kureva munheva or riva.
Tsika[chinja | edit source]
Kune zvinamato netsika zvinodzivisa kudya mbeva. Izvi zvinosanganisira vanoera mutupo wembeva VaRemba or VaMwenyi, vanotevedza Tsamba Tsaru yeBhaibheri, Mapositori, vanamati vechiMuslim nevamwewo.
Mbudyo (Escape hole in mouse run) kureva mbudo inobuda nembeva kana yasvika njodzi.
Tsumo[chinja | edit source]
- Mbeva haicheri mwena usina mabudiro. Apa kureva - Munhu akangwara anogara aziva mabudiro ake patsekwende kana kuti anoziva kuti anozogona sei zvinhu zvaatanga.


text:
Mwari Ane Nzvimbo Yaanogara Here?
Mhinduro yeBhaibheri
Hongu. Mwari anogara kudenga. Ona zvinotaurwa nemavhesi aya omuBhaibheri:
Mambo Soromoni paainyengetera akati: “
Teererai muri kumatenga, iyo nzvimbo yenyu yamunogara isingachinji.”
Jesu Kristu akadzidzisa vadzidzi vake kuti vanyengetere vachiti “
Baba vedu vari kumatenga.”
Jesu paakamutswa, akapinda “
mudenga chaimo, zvino kuti aoneke pamberi paiye Mwari nokuda kwedu.”
Mavhesi iwayo anoratidza pachena kuti Jehovha Mwari munhu chaiye uye anogara kudenga kwete kuti ari kwose-kwose.


text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
21 Zvino Satani akamukira vaIsraeri, akakurudzira+ Dhavhidhi kuti averenge vaIsraeri.
2 Naizvozvo Dhavhidhi akati kuna Joabhi+ nokuvakuru vevanhu: “Endai munoverenga+ vaIsraeri kubvira kuBheeri-shebha+ kusvikira kuDhani,+ mudzoke kwandiri neshoko kuti ndizive kuwanda kwavo.”+
3 Asi Joabhi akati: “Jehovha ngaawedzere vanhu vake kane zana kupfuura kuwanda kwavakaita.+ Haiwa ishe wangu mambo, vose zvavo havasi vashandi vashe wangu here? Ishe wangu anotsvakireiko izvi?+ Nei achida kuita kuti vaIsraeri vave nemhosva?”
4 Asi shoko ramambo+ rakakunda Joabhi, zvokuti Joabhi akaenda,+ akafamba nepakati pevaIsraeri vose, achibva azosvika kuJerusarema.+
5 Zvino Joabhi akapa Dhavhidhi nhamba yevanhu vakanga vanyorwa; uye vaIsraeri vose vakasvika varume miriyoni imwe chete nezviuru zana vaivhomora bakatwa,+ vaJudha vakasvika varume zviuru mazana mana nezvine makumi manomwe vaivhomora bakatwa.
6 Asi haana kunyora+ vaRevhi+ nevaBhenjamini pakati pavo, nokuti shoko ramambo rakanga risina kufadza Joabhi zvachose.
7 Zvino chinhu ichi chakanga chakaipa kuna Mwari wechokwadi,+ naizvozvo akarova Israeri.
8 Naizvozvo Dhavhidhi akati kuna Mwari wechokwadi: “Ndatadza+ kwazvo zvandaita chinhu ichi. Zvino ndapota, bvisai kukanganisa kwomushumiri wenyu;+ nokuti ndakaita zvoupenzi kwazvo.”+
9 Jehovha akataura naGadhi,+ muoni+ waDhavhidhi, achiti:
10 “Enda utaure naDhavhidhi, uchiti, ‘Zvanzi naJehovha: “Ndiri kukuunzira zvinhu zvitatu.+ Sarudza chimwe chete chazvo kuti ndikuitire ichocho.”’”+
11 Naizvozvo Gadhi akapinda maiva naDhavhidhi+ akati kwaari: “Zvanzi naJehovha, ‘Sarudza chaunoda,
12 kuti kuve nenzara kwemakore matatu;+ kana kuti uparadzwe nemhandu dzako+ uye bakatwa revavengi vako rikuwane kwemwedzi mitatu, kana kuti kuve nebakatwa raJehovha,+ kana denda+ munyika, ngirozi yaJehovha ichiparadza+ munharaunda yose yevaIsraeri kwemazuva matatu.’ Zvino chiona zvandingapindura Iye andituma.”
13 Naizvozvo Dhavhidhi akati kuna Gadhi: “Zviri kunditambudza kwazvo. Ndapota, regai ndiwire hangu muruoko rwaJehovha,+ nokuti ngoni dzake izhinji kwazvo;+ asi musandirega ndichiwira muruoko rwomunhu.”+
14 Jehovha akabva aunza denda+ pakati paIsraeri, zvokuti vanhu zviuru makumi manomwe vakafa pakati paIsraeri.+
15 Mwari wechokwadi akatumawo ngirozi kuJerusarema kuti inoriparadza;+ uye payakangotanga kuparadza, Jehovha akazviona, akatanga kuzvidemba pamusoro pedambudziko racho;+ naizvozvo akati kungirozi yakanga ichiparadza: “Zvakwana!+ Chidzikisa ruoko rwako.” Ngirozi yaJehovha yakanga yakamira pedyo neburiro raOrinani+ muJebhusi.+
16 Dhavhidhi paakatarira, akaona ngirozi yaJehovha+ yakamira pakati penyika nematenga, muruoko rwayo muine bakatwa rayo rakanga rakavhomorwa+ rakatambanudzirwa kuJerusarema; uye Dhavhidhi nevarume vakuru, vakapfeka masaga,+ vakabva vawira pasi nezviso zvavo.+
17 Dhavhidhi akati kuna Mwari wechokwadi: “Handisi ini ndakati vanhu vaverengwe, uye handisi ini ndakatadza ndikaita zvakaipa here?+ Asi makwai aya,+ akaitei? Haiwa Jehovha Mwari wangu, ndapota, ruoko rwenyu ngaruuye pandiri neimba yababa vangu; asi kwete pavanhu venyu,+ kuti muvarove nedenda.”
18 Zvino ngirozi yaJehovha yakaudza Gadhi+ kuti anoudza Dhavhidhi kuti Dhavhidhi aende kunovakira Jehovha atari paburiro raOrinani muJebhusi.+
19 Naizvozvo Dhavhidhi akaenda sezvakanga zvataurwa naGadhi achishandisa zita raJehovha.+
20 Munguva iyi, Orinani+ akatendeuka, akaona ngirozi yacho; uye vanakomana vake vana vaaiva navo vakavanda. Zvino Orinani akanga achipura gorosi.
21 Naizvozvo Dhavhidhi akasvika paiva naOrinani. Orinani paakatarira akaona Dhavhidhi,+ akabva abuda muburiro, akakotamira Dhavhidhi chiso chake chakatarira pasi.
22 Dhavhidhi akabva ati kuna Orinani: “Ndipewo nzvimbo yeburiro, kuti ndivakire Jehovha atari ipapo. Nditengesere nemari+ yakakwana,+ kuti denda+ ribviswe pakati pevanhu.”
23 Asi Orinani akati kuna Dhavhidhi: “Ritorei henyu kuti rive renyu,+ uye ishe wangu mambo ngaaite zvakamunakira. Onai, ndiri kupa mombe+ kuti dzive zvinopiwa zvinopiswa nechirei chinoshandiswa kupura+ kuti chive huni+ negorosi kuti rive chinopiwa chezviyo. Ndiri kupa zvose.”+
24 Asi Mambo Dhavhidhi akati kuna Orinani: “Aiwa, ndichatotenga nemari yakakwana,+ nokuti handingaendi nezvinhu zvako kuna Jehovha kuti ndinopa zvibayiro zvinopiswa zvandisina kutenga.”
25 Naizvozvo Dhavhidhi akapa Orinani mashekeri endarama aisvika mazana matanhatu nokuda kwenzvimbo yacho.+
26 Dhavhidhi akabva avakira Jehovha atari+ ipapo, akapa zvibayiro zvinopiswa nezvibayiro zvokugoverana, akadana Jehovha,+ iye akamupindura nomoto+ wakabva kudenga ukaenda paatari yezvinopiwa zvinopiswa.
27 Jehovha akataurawo shoko kungirozi yacho,+ iyo yakabva yadzorera bakatwa rayo mumuhara waro.
28 Panguva iyoyo, Dhavhidhi paakaona kuti Jehovha akanga amupindura ari paburiro raOrinani muJebhusi, akaramba achibayira zvibayiro ipapo.+
29 Asi panguva iyoyo tebhenekeri yaJehovha yakanga yagadzirwa naMosesi murenje neatari yezvinopiwa zvinopiswa, zvakanga zviri panzvimbo yakakwirira kuGibhiyoni.+
30 Dhavhidhi akanga asina kukwanisa kuenda pamberi payo kuti anobvunza Mwari, nokuti akanga achitya+ bakatwa rengirozi yaJehovha.
Tumirawo vamwe
Tumirawo vamwe
1 Makoronike 21
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=13&Chapter=21&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D13%26Chapter%3D21%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
NHARIREYOMURINDI (YOKUDZIDZA) FEBRUARY 2015
Magazini ino ine nyaya dzokudzidza vhiki inotanga naApril 6 kusvika May 3, 2015.
Chipo Chakapiwa Vanhu vokuJapan
Kabhuku katsva kanonzi Bhaibheri—Evhangeri yaMateu kakabudiswa kuJapan. Zvii zviri mukabhuku aka? Nei kakanyorwa?
Tevedzera Kuzvininipisa Uye Unyoro hwaJesu
Pana 1 Petro 2:21 tinokurudzirwa kunyatsotevera tsoka dzaJesu. Tingakwanisa sei kutevedzera kuzvininipisa uye unyoro zvaiva naJesu kunyange zvazvo tiri vanhu vanotadza?
Tevedzera Jesu Pakuva Neushingi Uye Anonzwisisa
Nhoroondo iri muBhaibheri inotibatsira kuziva zvakaita Jesu. Funga kuti tinganyatsotevera sei tsoka dzake nokuva noushingi uye kunzwisisa.
Ramba Uchishingaira Muushumiri
Tinoziva kuti kuparidza mashoko akanaka ndiro basa rinokosha chaizvo panyika mazuva ano. Tingaitei kuti tiwedzere kushingaira muushumiri?
Kugadzirira Kuti Marudzi ‘Adzidziswe naJehovha’
VaKristu vepakutanga vakabudirira zvakadini pakuparidza mashoko akanaka? Chii chingangodaro chakaita kuti kuparidza kuve nyore munguva yevaKristu vepakutanga kupfuura imwe nguva?
Jehovha Ari Kutungamirira Basa Redu Rokudzidzisa Munyika Yose
Zvii zvakaitika mumakore achangopfuura zvakabatsira vashumiri vaJehovha kuparidza mashoko akanaka munyika yose?
Mibvunzo Inobva Kuvaverengi
Chii chingaitwa kuti tibatsire hama nehanzvadzi dzinokanganiswa utano nemapefiyumu? Muparidzi woUmambo wechikadzi anofanira kufukidza musoro mumamiriro ezvinhu akaita sei?
“Mwaka Unokosha Chaizvo”
Zion’s Watch Tower yakataura nezvenguva yeChirangaridzo chorufu rwaKristu ichiti “mwaka unokosha chaizvo” uye yakakurudzira vaverengi kuti vachiyeuke. Chirangaridzo chaiyeukwa sei kare?


text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
10 Gare gare vanakomana vaAroni, Nadhabhi naAbhihu,+ mumwe nomumwe akatora mudziyo wake wokuisira moto+ akauya nawo, akaisa moto mukati mawo, akaisa rusenzi+ pauri, akatanga kuipisira pamberi paJehovha nomoto usingabvumirwi nomutemo,+ waakanga asina kuvarayira.
2 Ipapo moto wakabva pamberi paJehovha ukavaparadza,+ zvokuti vakafira pamberi paJehovha.+
3 Mosesi akabva ati kuna Aroni: “Izvi ndizvo zvataurwa naJehovha, achiti, ‘Nganditsveneswe+ pane vaya vari pedyo neni,+ uye ngandikudzwe+ pamberi pezviso zvevanhu vose.’” Asi Aroni akaramba akanyarara.
4 Naizvozvo Mosesi akashevedza Mishaeri naErizafani, vanakomana vaUzieri,+ babamudiki vaAroni, akati kwavari: “Swederai pedyo, takurai hama dzenyu dzibve pamberi penzvimbo tsvene mudziendese kunze kwomusasa.”+
5 Naizvozvo vakaswedera pedyo, vakavatakura vakapfeka nguo dzavo refu, vakavaendesa kunze kwomusasa, sezvakanga zvataurwa naMosesi.
6 Naizvozvo Mosesi akati kuna Aroni nokuna Eriyezari naItamari vamwe vanakomana vake: “Musarega misoro yenyu yakati nyangarara,+ musabvarura nguo dzenyu, kuti murege kufa uye kuti arege kutsamwira ungano yose;+ asi hama dzenyu dzeimba yose yaIsraeri dzichachema nokuda kwokupisa kwakonzerwa naJehovha.
7 Musabuda pasuo retende rokusanganira kuti murege kufa,+ nokuti mafuta aJehovha okuzodza nawo ari pamuri.”+ Naizvozvo vakaita maererano neshoko raMosesi.
8 Zvino Jehovha akataura naAroni, achiti:
9 “Musanwa waini kana kuti doro rinodhaka,+ iwe nevanakomana vako vauinavo, pamunopinda mutende rokusanganira, kuti murege kufa. Uyu murau nokusingagumi nokuda kwezvizvarwa zvenyu zvose,
10 kuti musiyanise chinhu chitsvene nechisiri chitsvene uye chinhu chisina kuchena nechakachena,+
11 uye kuti mudzidzise vanakomana vaIsraeri+ mirau yose yavakataurirwa naJehovha achishandisa Mosesi.”
12 Zvino Mosesi akataura naAroni naEriyezari naItamari, vanakomana vake vakanga vasara, achiti: “Torai chinopiwa chezviyo+ chakasara pazvinopiwa zvinopisirwa Jehovha nomoto muchidye chisina kuviriswa muri pedyo neatari, nokuti icho chinhu chitsvenetsvene.+
13 Munofanira kuchidyira munzvimbo tsvene,+ nokuti ndiwo mugove wenyu nomugove wevanakomana venyu unobva pazvinopiwa zvinopisirwa Jehovha nomoto; nokuti ndakarayirwa saizvozvo.
14 Mudyire chityu chechinopiwa chinozunguzirwa+ nebandauko romugove mutsvene+ munzvimbo yakachena, iwe nevanakomana vako nevanasikana vako vauinavo,+ nokuti zvakapiwa kuti zvive mugove wako nomugove wevanakomana vako unobva pazvibayiro zvokugoverana zvevanakomana vaIsraeri.
15 Ngavauye nebandauko romugove mutsvene nechityu chechinopiwa chinozunguzirwa+ pamwe chete nezvinopiwa zvinopiswa nomoto, zvemafuta, kuti vazunguzire chinopiwa chinozunguzirwa pamberi paJehovha; uye ngauve mugove+ wako nokusingagumi, iwe nevanakomana vako vauinavo, sezvakarayirwa naJehovha.”
16 Zvino Mosesi akanyatsotsvaka mbudzi yechinopiwa chechivi,+ asi, akawana kuti yakanga yapiswa. Naizvozvo akatsamwira Eriyezari naItamari, vanakomana vaAroni vakanga vasara, achiti:
17 “Makaregererei kudyira chinopiwa chechivi munzvimbo tsvene,+ zvachiri chinhu chitsvenetsvene uye iye akakupai kuti muzvidavirire nokuda kwechikanganiso cheungano kuti muvayananisire pamberi paJehovha?+
18 Tarirai! Ropa racho harina kuunzwa mukati menzvimbo tsvene.+ Chokwadi maifanira kuchidyira munzvimbo tsvene, sezvandakanga ndarayirwa.”+
19 Aroni akabva ataura naMosesi, achiti: “Tarira! Vauya nechinopiwa chavo chechivi nechinopiwa chavo chinopiswa nhasi pamberi paJehovha,+ zvinhu izvi zvakadai pazvanga zvichitanga kundiwira; uye kudai ndanga ndadya chinopiwa chechivi nhasi, zvingadai zvafadza Jehovha here?”+
20 Mosesi paakanzwa izvozvo, zvakabva zvamufadza.
Tumirawo vamwe
Tumirawo vamwe
Revhitiko 10
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=3&Chapter=10&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D3%26Chapter%3D10%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Tags Ndakarara nemurume we older sister yangu
Tag: Ndakarara nemurume we older sister yangu
Ndakarara nemurume we older sister yangu the night before Wedding Yavo
Tete Molly – Forgive me for I have sinned. Ndakarara nemurume we older sister yangu the night before varoorana. Ndainge ndichiri musikana and bamukuru ndivo vakandibvisa humhandara, tanga tichingosvirana...
Ndakarara nemurume we older sister yangu the night before Wedding Yavo!
Tete Molly - Forgive me for I have sinned. Ndakarara nemurume we older sister yangu the night before varoorana. Ndainge ndichiri musikana and bamukuru ndivo vakandibvisa humhandara, tanga tichingosvirana...


text:
Zvinotaurwa Nevezera Rako
Ona mavhidhiyo evechiduku vari munyika dzakasiyana-siyana vanotaura nezvematambudziko oupenyu uye kukunda kwavanoaita.
Kutenda Kuti Mwari Ariko
Vhidhiyo iyi yemaminitsi 3 iri kuratidza vari kuyaruka vachitsanangura zvinoita kuti vabvume kuti kune Musiki.
Uhwu Ndihwo Upenyu
Unoda kugutsikana muupenyu here? Ona vhidhiyo inoratidza kufara kuri kuita Cameron pasinei nenyika yaari kugara.
Mari
Inzwa mazano nezvokushandisa mari zvakanaka, kuisevha, uye kusanyanya kuida.
Kuva Neutano Hwakanaka
Zvinokuomera here kuti udye zvinovaka muviri uye kuita maekisesaizi? Muvhidhiyo ino vechiduku vanotaura zvavanoita kuti vave neutano hwakanaka.
Chimiro
Nei kuva nemuviri wakanaka riri dambudziko rakakura kune vechiduku? Vangabatsirwa sei?
Kuverengera
Inzwa kuti vechiduku vanoti kudii nezvezvakaipira kuverengera uye zvakanakira kunyatsoshandisa nguva yako nokuchenjera.
Mafoni
Vechiduku vakawanda vanoona zvakavaomera kuti vararame vasina foni. Ndezvipi zvakanakira uye zvakaipira kuva nefoni?
Kushungurudzwa Panyaya Dzepabonde
Inzwa zvinotaurwa nevechiduku vashanu nezvekushungurudzwa uye zvaungaita kana uchinge washungurudzwa.


text:
CHITSAUKO 63
Kukanganisa Kutenda Kwevamwe Uye Zvokuita Kana Hama Yaita Chivi
MATEU 18:6-20 MAKO 9:38-50 RUKA 9:49, 50
ANOYAMBIRA NEZVOKUKANGANISA KUTENDA KWEVAMWE
ZVOKUITA KANA HAMA IKAITA CHIVI
Jesu achangobva kushandisa mufananidzo kuti vateveri vake vaone kuti vanofanira kuzviona sei. Vanofanira kuzviona sevana vaduku, avo vanozvininipisa uye vasingafungi nezvechinzvimbo. Kana vadzidzi ‘vakagamuchira vana vaduku ivavo nokuda kwezita rake vanenge vagamuchirawo iye Jesu wacho.’—Mateu 18:5.
Vaapostora vanga vachiitirana nharo nezvokuti ndiani mukuru kune vamwe, saka vanogona kunzwa mashoko aJesu sekuvatsiura. Saka muapostora Johani anobva achinja nyaya nokutaura zvimwe zvichangobva kuitika achiti: “Taona mumwe murume achidzinga madhimoni achishandisa zita renyu uye taedza kumudzivisa, nokuti haasi kukuteverai pamwe chete nesu.”—Ruka 9:49.
Johani ari kuona sokunge vaapostora ndivo voga vane mvumo yokuporesa vamwe kana kuti yokudzinga madhimoni here? Ko kana zvakadaro murume wechiJudha uyu ari kubudirira sei kudzinga madhimoni? Kunenge kuti Johani ari kufunga kuti murume uyu haafaniri kuita zvishamiso nokuti haasi kufamba naJesu nevaapostora.
Johani anoshamiswa nemashoko aJesu okuti: “Musaedza kumudzivisa, nokuti hapana munhu angaita mabasa esimba nezita rangu angakurumidza kundituka; nokuti asingapesani nesu ndowedu. Nokuti munhu wose anokupai kapu yemvura yokunwa nokuti muri vanhu vaKristu, chokwadi ndinokuudzai kuti, haangamborasikirwi nomubayiro wake.”—Mako 9:39-41.
Iye zvino murume uyu haafaniri hake kufamba naKristu kuti zvinzi ari kurutivi rwake. Hakusati kwava neungano yechiKristu, saka hazvirevi kuti kana murume uyu asiri kufamba naJesu ari kupikisana naye kana kuti ari kutanga chitendero chenhema. Zviri pachena kuti murume wacho anotenda muzita raJesu, uye zviri kutaurwa naJesu zvinoratidza kuti murume uyu haasi kuzorasikirwa nemubayiro wake.
Asi kana vaapostora vakakanganisa kutenda kwemurume uyu kana kuti vakamugumbura nemashoko avo kana kuti nezvavakaita, vangave vakaita mhosva yakakura. Jesu anoti: “Munhu wose anogumbura mumwe wevaduku ava vanotenda, zvaizomunakira kwazvo kudai guyo rakaita seriya rinotenderedzwa nembongoro raizosungirirwa mumutsipa make obva akandwa mugungwa.” (Mako 9:42) Jesu anozoti vateveri vake vanofanira kubvisa chimwe chinhu chinokosha chakadai seruoko, tsoka, kana kuti ziso kana chichikanganisa kutenda kwavo kana kuti chichivagumbura. Zviri nani kusava nechinhu ichocho chinokosha wopinda muUmambo hwaMwari pane kuramba uinacho asi wozopedzisira wava muGehena (Mupata waHinomu). Vaapostora vanofanira kunge vakamboona mupata uyu uri pedyo neJerusarema unopisirwa marara, saka vari kunzwisisa kuti ari kureva kuparadzwa zvachose.
Jesu anonyeverawo kuti: “Chenjerai kuti hamuzvidzi mumwe wevaduku ava; nokuti ndinokuudzai kuti ngirozi dzavo dziri kudenga dzinogara dzichiona chiso chaBaba vangu vari kudenga.” “Vaduku ava” vanokosha zvakadini kuna Baba vake? Jesu anotaura nezvemurume ane makwai 100 asi anorasikirwa nerimwe chete. Anosiya 99 aripo kuti anotsvaga rinenge rarasika, uye paanoriwana anofara kupfuura zvaanoita ne99 aagara ainawo. Jesu anowedzera kuti: “Hachisi chinhu chinodiwa naBaba vangu vari kudenga kuti mumwe wevaduku ava aparare.”—Mateu 18:10, 14.
Zvichida achifunga nezvenharo dzanga dzichiitwa nevaapostora vake dzokuti ndiani mukuru, Jesu anovakurudzira kuti: “Ivai nomunyu mamuri, muchengete rugare pakati penyu.” (Mako 9:50) Munyu unoita kuti zvokudya zvinake. Munyu wokufananidzira unoita kuti zvinotaurwa nemunhu zvive nyore kugamuchira zvochengetedza rugare, panzvimbo pokuva nenharo.—VaKorose 4:6.
Dzimwe nguva panova nekutadzirana kwakakura, saka Jesu anotaura kuti pakadaro zvingaitwa sei. Anoti: “Kana hama yako ikatadza, enda ubudise pachena mhosva yake iwe naiye muri moga. Kana ikakuteerera, wawana hama yako.” Ko kana ikasakuteerera? Jesu anopa zano rokuti: “Enda nomumwe kana vamwe vaviri, kuti nyaya imwe neimwe isimbiswe kana papupurirwa nezvapupu zviviri kana zvitatu.” Kana izvozvo zvikaramba kushanda, taura “neungano,” kureva vakuru vakagadzwa avo vanogona kutonga nyaya yacho. Ko kana mutadzi wacho akasateererazve? Ngaave kwauri “somunhu wemamwe marudzi uye somuteresi,” vanhu vanoonekwa nevaJudha sevasingaiti kushamwaridzana navo.—Mateu 18:15-17.
Vatariri veungano vanofanira kunyatsotevedzera Shoko raMwari. Kana vakaona kuti mutadzi ane mhosva uye anofanira kurangwa, mutongo wavo ‘uchange watosungwa kudenga.’ Asi kana vakaona kuti haana mhosva, zvinenge ‘zvasunungurwa kudenga.’ Mirayiridzo iyi ichabatsira kana pazova neungano yechiKristu. Pakutongwa kwenyaya dzakakosha zvakadaro Jesu anoti: “Pane vaviri kana vatatu vakaungana muzita rangu, ini ndiripo pakati pavo.”—Mateu 18:18-20.


text:
Muravanegumi
Muchidzidzo masvomhu, muravanegumi (decimal system in English) zvinoreva tsika inotevedzwa yokuverenga nokunyora nhamba kuchishandiswa gumi sehwaro hwekuverenga nhamba. Patsika iyi panoshandiswa mavara gumi anoti: 0,1,2,3,4,5,6,7,8,9 kuratidza huwandu chero hupi hunoverengeka. Apa nhamba dzinenge dzakarongwa nenzira yokuti dzinokwanisa kufananidzwa negumi kana kuti nezvitsama zvegumi. Pamaverengero anoitwa nhamba paChiShona tinoona nhamba dzakarongwa sezvizvi:
- Pamawoko edu maviri tinokwanisa kuverenga kusvika pana gumi. Zvichienda mberi tinenge towumba nhamba zvichibva pana gumi. Nhamba inotevera gumi (10) inodanwa kunzi gumi nerimwe (11), kwouya gumi nembiri (12), gumi nenhatu (13), gumi nemana (14), zvichingodaro.
- Zvimwechetezvo tikaverenga minwe yemawoko kaviri tinosvika pana makumi maviri (20). Zvadaro kunenge kwotevera, makumi maviri nerimwe (21), makumi maviri nembiri (22), makumi maviri nenhatu, zvichingoenda zvakadaro.
- Tikaramba tichienda tinosvika pamakumi gumi anodanwa kunzi zana.
- Tsama remakumi zana rinonzi chiuru, zvichingodaro.
Saka pano taona kuti gumi ndihwo hwaro hunoshandiswa pakuwumba tsika yatinoshandisa kuverenga nokunyora nhamba. Tsika iyi yokuverenga negumi inoshandiswa munyika dzose Pasirose asi haiziri iyo yoga tsika inoshandiswa kuverenga nhamba. Kare-kare vagari veBabylon vaishandisa makumi matanhatu sehwaro pakuverenga nhamba. Pari nhasi macomputer anoshandisa tsika yemuravanembiri (binary system) inova inotora nhamba dzinoti 0 na 1 dzoga.
Contents
Kupiwa kwezita[chinja | edit source]
Shoko reEnglish rokuti decimal rinoreva kuti Pertaining to tens or proceeding in tens. Apa ndipo paturikirwa kuti kuChiShona kunzi kuravanegumi nokuti marongerwo enhamba kana dzichiverengwa dzinotevedza gumi nezvitsama zvegumi.
Nokumwe kutaura tsika inoshandiswa pamuravanegumi ingadzi rugumidzira, kana toshandura kuEnglish zvoreva kuti – ‘’following tens or by way of ten’’.
Manyorerwo eNhamba[chinja | edit source]
Pamuravanegumi nhamba dzinonyorwa kuchishandiswa mavara gumi akasiyana anoti: 0, 1,2,3,4,5,6,7,8,9. Panotangwa kuverengwa nhamba mavara aya anodanwa akatevedzana saizvozvi. Mushure ma 9 hakuchina rimwe vara rakasiyana. Panhamba inotevera panowedzerwa chimwe chinzvimbo mavara otanga kuchidzokorora. Saka panhamba inotevera 9 panonyorwa pachitsvetwa 1 achiteverwa na 0 kuti pave nenhamba inonzi 10.
Tsika yokuronga nhamba muzvinzvimbo zvakasiyana tichaidana kuti tsika yezvinzvimbo zvenhamba - positional numeral system. Tsika iyi inopa vara huhombe hwakasiyana zvichienderana nokuti vara ratsvetwa pachinzvimbo chipi. Kana vara 1 riri panzvimbo yokutanga anomirira huwandu hwechinhu chimwe. Kana vara 1 riri pachinzvimbo chechipiri anomirira huwandu hwezvinhu gumi, apa nzvimbo yokutanga inenge yakanyorwa vara 0. Panokwidzwa nhamba kamwe nzvimbo yokutanga kuruboshwe inoshandurwa kuenda pana 1 kuti nhamba ichiva 11; izvi zvoreva kuti pava negumi nerimwe.
Huhombe wenzvimbo paMuravanegumi[chinja | edit source]
Zvinzvimbo zviri paMuravanegumi zvinomirira huhombe hwakasiyana; hazvinei kuti vara riri pazvinzvimbo izvi ringange riri rakafanana. Huhombe uhwu hunotaridzwa nemuradanuro wa 10 nepawa rinokura zvichienda kuruboshwe. Somuenzaniso kana nhamba 3523 ichipenengurwa inonyorwa sezvizvi:
- .
Izvi zvinoreva kuti 3 ari panzvimbo yekutanga kurudyi anomirira huwandu hwechinhu chimwe. Mumwe 3 ari pachinzvimbo chechina kubva kurudyi anomirira huwandu hwezviuru zvitatu.
Nzvimbo dzenhamba idzi dzinopiwa mazita adzo sezvizvi:
- 101 inonzi Makumi, Tens ku English.
- 102 inonzi Mazana, Hundreds ku English.
- 103 inonzi Zviuru, Thousands ku English.
- 104 inonzi Makumi reZviuru, Ten Thousands ku English.
- 105 inonzi Zana reZviuru, Hundred Thousands ku English.
- 106 inonzi Miliyoni, Million ku English.
- 107 inonzi Makumi eMiliyoni, Tens of Millions ku English.
- 108 inonzi Mazana eMiliyoni, Million ku English.
Zvakafanira kuti tinoensane kuti marongerwo akaitwa mapawa agumi pamusoro, kana onyorwa senhamba anenge akarongeka achibva kurudyi kuenda kuruboshwe. Shoko rokuti zvibodzi rashaniswa kuturikira units rinobva kuchiKorekore; chibodzi rinoreva chimwe (1), pakuwanda konzi zvibodzi.
Tichitarisa chero ipi tsika inoshandisa hwaro -b, tinoona ine mavara ane huwandu b, uye nhamba
(Zvakakosha tionesane kuti anomirira kutevedzana pamarongerwo emavara, kwete rutsamo)
Chimedu paMuravanegumi[chinja | edit source]
Shoko rokuti chimedu cheMuravanegumi (decimal fraction) rinoreva chimedu chine chisazita chinonyorwa ari gumi ari kuradanurwa nepawa rakakodzera. Chimedu cheMuravanegumi chinopangidzwa kuchinyorwa koma kuruboshwe kwemberengi; kana zvadai chisaazita rinenge risisanyorwe. Ana zero vanotsvetwa pakati pekoma nemberengi kana zvakakodzera kuti nhamba dzemberengi (numerator) dzigonyorwa panzvimbo yakakodzera.
Ngatitarisei somuenzaniso zvidimbu zvinotevera: 8/10, 83/100, 83/1000, and 8/10000; kana zvoshandurwa kupinda paMuravanegumi zvinonyorwa sezvizvi: 0.8, 0.83, 0.083, and 0.0008.
Mazita eZvimedu paMuravanegumi[chinja | edit source]
Nhamba dziri kurudyi kwapoyindi paMuravanegumi dzinopihwawo mazita sezvizvi:
- 10-1 kana 1/10 inonzi Chimwe paGumi, Tenths kuEnglish.
- 10-2 kana 1/100 inonzi Chimwe paZana, Hundredths ku English.
- 10-3 kana 1/1,000 inonzi Chimwe paChiuru, Thousandths ku English.
- 10-4 kana 1/10,000 inonzi Chimwe paZviuru Gumi, Ten Thousandths ku English.
- 10-5 kana 1/100,000 inonzi Chimwe paZviuru Zana, Hundred Thousandths ku English.
- 10-6 kana 1/1,000,000 inonzi Chimwe paMiriyoni, Millionth ku English.


text:
Chimedu
Muchidzidzo Masvomhu, shoko rokuti chimedu (fraction in English) rinoreva chikamu kubva pane chinhu chizere chose. Chimedu kana chanyorwa chinotaura kuti pari kuhwerengedzwa zvikamu zvakaenzana zvingani. Sokuti zvikamu zvitatu-kubva-pazvina (3/4), chimwe-kubva-pazviviri (1/2), zvina-kubva-pazvisere (4/7). Pakunyora kwakapfupiswa tichati 4/7 inonyorwa ichingonzi zvina-pausere.
Chimedu njee chakafanana nekuti 1/2, 8/5, 4/7 chakaumbwa chiine nhamba izere pamusoro nenhamba izere pasi. Nhamba yepamusoro inonzi mberengi, iyi nhamba ndiyo inotaura kuti pane zvikamu zvingani zvakaenzana. Nhamba yepasi inonzi chisazita, iyi nhamba inotaura kuti chinhu chizere (mhumburu) chakaumbwa nezvikamu zvakaenzana zvingani.
Contents
Kupiwa kwemazita[chinja | edit source]
- Shoko reEnglish rokuti denominator rinoreva that which gives a name - kuChishona kwapiwa zita rokuti chisazita - apa tichirevera kuti ndicho chakabata zita rezvikamu zvakaenzana zviri kuverengwa. Paya panonzi four-tenths kuEnglish kureva kuti chiro mhumburu chakakamurwa muzvikamu gumi zvakaenzana - apa chisazita igumi rezvikamu zvakaenzana.
- Saka nhamba yepasi pechimedu ndiyo inodudza kuti chiro mhumburu chakakamurwa kuita zvikamu zvingani zvakaenzana.
- Shoko reEnglish rokuti numerator rinoreva that which is counted or the counter - saka kuChishona kwapiwa zita rokuti mberengi - apa kurevera kuti nhamba iyi ndiyo inodudza kuti zvikamu zviri kuverengwa. Paya panonzi four-sevenths kuEnglish kureva kuti zvikamu zvina-kubva-pazvisere zvakaenzana ndzvo zviri kucherechedzwa.
- Saka nhamba yepamusoro pechimedu ndiyo inoverenga kuti tiri kutaura pamusoro pezvikamu zvingani kubva pane zvikamu zvose zvakaumba mhumburu.
- Shoko rokuti chimedu njee rinofanana nerekuti common fraction kuEnglish. Shoko rokuti njee rinoreva common kuEnglish.
Mhando dzechimedu[chinja | edit source]
Chimedu njee nemhando dzacho
Chimedu njee inhamba yakanyorwa sezvinoti a/b. Apa a na b dzinenge dziri nhamba dzizere; a anonzi mberengi, b anonzi chisazita. Mberengi inotaura kuti pane zvikamu zvakaenzanz zvingani. Chisazita chinotiudza kuti pane zvikamu zvingani zvakaenzana zvinoumba chizere chose uye hachifanirwe kuva zero. Pamuenzaniso 7/3 uye 5/9, mutsetse uri pakati penhamba mbiri unonzi mutsetse wechimedu - fractional line.
Chimedu njee chine mhando mbiri dzinoti chimedu chakafanira uye chimedu chisakafanira.
- Chimedu chakafanira chine mberengi diki pane chisazita. Nokumwe kutaura chimedu chakafanira chinofanirwa kuva nehuhombe huri pasi pana 1 (imwe), kureva kuti chimedu ichi chine huhombe huri pakati pa 1 na -1. Mberengi nechisazita zvinofanirwa kunge zvakakura kudarika zero.
- Chimedu Chakafanira ndicho chinonzi proper fraction kuEnglish.
- Chimedu Chisakafanira chine mberengi yakakura hombe kudarika chisazita.
- Chimedu chisakafanira ndicho chinonzi improper fraction kuEnglish.
Chimedu Chakavhengana[chinja | edit source]
Chimedu chakavhengana chinowanikwa panowedzaniswa nhamba izere nechimedu chakafanira; apa nhamba izere inenge isiri zero. Somuenzaniso kana kuchitaurwa makeke maviri pamwe nehafu yekeke inonyorwa ichinzi .
- Chimedu chakavhengana ndiro rinonzi mixed fraction kuEnglish
Chimedu chakavengana imwe nzira yokunyora nhamba mhumburu ichiwedzaniswa nechimedu chakafanira. Chimedu chakavhengana chinokwanisa kushandurwa kuva chimedu chisakafanira nenzira inotevera:
1. Nyora chimedu chakavhengana sesvomhu; sokuti yoshandurwa kuva .
2. Shandura nhamba izere ive chimedu chisakafanira chine chisazita chakaenzana nedivi rine chimedu chakafanira, .
3. Wedzanisa zvimedu zviviri izvi. Hwerengedzo inowanikwa ipapa inenge iri chimedu chisakafanira. Pamuenzaniso wapiwa, .
Zvinogonanwo kuti chimedu chisakafanira chishandurwe kuva chimedu chakavhengana nenzira inotevera:
1. Gova mberengi nechisazita. Pamusenzaniso uri pano, , gova 11 na 4. 11 ÷ 4 = 2 uye pane musarirwa 3.
2. Mungani (pasina musarirwa) ndiyo nhamba inotaridza divi rine nhamba izere pachimedu chakavhengana. Musarirwa ndiwo unova mberengi padivi rine chimedu chakafanira. Pamuenzaniso wedu, 2 ndiye nhamba izere, 3 ndiye mberengi padivi rine chimedu chakafanira.
3. Chisazita chitsva chakaenzana nechisazita chechimedu chisakafanira. Pamuenzaniso chisazita ndi 4. Saka .
Chimedu chakavhengana chinogona kuva nhamba yakademera (negative number in English), sezvizvi , zvichibva zvaenzana sezvizvi .
Zvokucherechedza
- Chirikunzi musarirwa pano ndicho chinonzi remainder kuEnglish.
- Chiri kunzi mungani pano ndicho chinonzi quotient kuEnglish. Shoko rokuti quotient rinoreva how many times.
Chimedu cheMuravanegumi[chinja | edit source]
Shoko rokuti chimedu cheMuravanegumi riri kuturikira inonzi decimal fraction kuEnglish. Tarisai chinyorwa chinonzi Chimedu cheMuravanegumi.
Mamwe Mazwi[chinja | edit source]
- Chibimvu (A part) zvimwechete nechimedu.
Rupande (a piece of anything broken, a chip of wood).


text:
WASHINGTON —
Kupedzwa kwebumbiro idzva remitemo yenyika kwanga kwambovimbiswa nevari kutungamira chirongwa ichi kuti kwaigona kuitwa Chitatu manheru kunonzi hakuna kuzobudirira mushure mekunge vari kumirira bato reZanu PF varamba kusaina gwaro rekuti vawirirana zvose zvanga zvichinetsa.
Vari kumirira Zanu PF mukakomiti kaduku kakatumwa kuongorora zvinetswa zvakabva kuSecond All Stakeholders Conference, uye vari gurukota rezvemitemo, VaPatrick Chinamasa, ndivo vanonzi vazoramba kusaina gwaro rekupeta chirongwa ichi vachiti havachawirirana nenyaya yekuendeswa kwemasimba kumatunhu kana kuti devolution, chinove chimwe chezvinhu zvitanhatu zvanga zvichinetsa izvo zvanga zvazonzi neCOPAC zvawiriranwa masikati eChipiri.
Kakomiti aka kakatanga kusangana neMuvhuro kakatarisa zvinetswa zvose kakazosangana zvakare neChipiri masikati pakakawiriranwa kuti masachigaro eCOPAC achinyore gwaro rekupeta zvese zvavanga vachikurukura.
Vane ruzivo nezvaitika mumusangano wemasikati eChitatu vanoti VaChinamasa vapotsa varwisana nemumwe wavo muZanu PF uye vari mumwe wemasachigaro eCOPAC, VaMunyaradzi Paul Mangwana, mushure mekunge VaChinamasa vapomera VaMangwana mhosva yekuvazvidza.
Mushure mekusangana kwavambenge vaita masikati, gurukota rezvebumbiro nemabasa eparamende, VaEric Matinenga, vambenge vati kakomiti kaduku aka, ako kane vanhu vanomwe, kawirirana pane zvose zvitanhatu zvanga zvasara zvichinetsa.
VaMatinenga vanga vati vave kutarisira kuwirirana pavaizosangana manheru kuti vachiongorora pamwe nekupasisa gwaro rezvose zvawiriranwa izvi, izvo zvisina kuzokwanisika.
Gwaro iri ranga richitarisirwa kusvitswa kuvatungamiri vemapato ari muhurumende neChina, avo vanga vachazozivisa matanho achazotorwa pakuendesa mberi chirongwa chekunyorwa kwebumbiro idzva, icho chave mumashure zvakanyanya.
Zvinonzi komiti iyi ichangoenderera mberi nekusangana nevatungamiri ava neChina asi isina gwaro raichavapa sezvo pasina chasungwa.
Pamusangano wavo weMuvhuro vatungamiri vemapato ava vakakomekedzawo kuti komiti iyi ipedza basa rayo neChina, kuwirirana kana kusawirirana pane zviri kunetsa.


text:
Nhau 95: Madzidzisire Anoita Jesu
Rimwe zuva Jesu anoudza mumwe murume kuti anofanira kuda muvakidzani wake. Murume anobvunza Jesu kuti: 'Muvakidzani wangu ndiani?’ Eya, Jesu anoziva chinofungwa nouyu murume. Murumeyo anofunga kuti vanhu vedzinza rake bedzi norudzidziso ndivo vavakidzani vake. Nokudaro ngationei kuti Jesu anotaurei kwaari.
Dzimwe nguva Jesu anodzidzisa nokutaura nhau. Ndozvaanoita zvino. Anotaura nhau pamsoro pomuJudha nomuSamaria. Tatodzidza kuti vaJudha vazhinjisa havadi vaSamaria. Eya, iyi ndiyo nhau yaJesu:
Rimwe zuva kwaiva nomuJudha aiburuka gomo nomumugwagwa aienda Jeriko. Mbavha dzakamusvetukira. Dzakatora mari yake ndokumurova kusvikira odokufa.
Gare gare, muprista wechiJudha akasvika nomumugwagwawo. Akaona murume arohwa. Unofunga kuti akaitei? Eya, akangotsaukira mhiri kwomugwagwa ndokupfuurira kuenda. Tevere mumwe munhu worudzidziso kwazvo akasvikawo. Aiva Murevhi. Akamira here? Aiwa, haana kumirawo kuti agobetsera munhu arohwa. Ungaona muprista noMurevhi mudaro vachidzika nomugwagwa.
Asi ona uyo ari pano nomurume arohwa. MuSamaria. Ari kubetsera muJudha. Ari kuisa mushonga pazvironda zvake. Pashure pacho, anoenda nomuJudha kunzvimbo kwaangazorora ndokunaya.
Apedza nhau yake, Jesu anoti kumurume akamubvunza mubvunzo: 'Ndoupi wavatatu ava waunofunga kuti akaita somuvakidzani womunhu akarohwa? Aiva muprista, Murevhi kana kuti muSamaria here?'
Murume anoti: 'MuSamaria. Aiva netsitsi kumurume akarohwa.'
Jesu anoti: 'Zvakanaka. Nokudaro chienda undobata vamwe sezvaakaita.'
Haudi madzidzisire aJesu here? Tingadzidza zvizhinjizhinji kana tikaterera zvinotaurwa naJesu muBhaibheri, hatingagoni here?
Ruka 10:25-37.
Mibvunzo
- Mumwe murume anobvunza Jesu mubvunzo upi, uye nei?
- Pane dzimwe nguva Jesu anoshandisei pakudzidzisa, uye tatodzidzei nezvevaJudha nevaSamaria?
- Munhau inotaurwa naJesu, chii chinoitika kumuJudha ari kufamba munzira achienda kuJeriko?
- Chii chinoitika muprista wechiJudha nomuRevhi pavanopfuura nomunzira yacho?
- Mumufananidzo, ndiani ari kubatsira muJudha akuvadzwa?
- Jesu apedza nhau yacho, anobvunza kuti chii, uye murume wacho anopindura sei?
Mibvunzo yokuwedzera
- Verenga Ruka 10:25-37.
Pane kupindura zvakananga, Jesu akabatsira sei mumwe murume anoziva Mutemo kuti afungisise pane imwe nyaya? (Ruka 10:26; Mat. 16:13-16)
Jesu akashandisa sei mienzaniso kuti akurire rusaruro pavateereri vake? (Ruka 10:36, 37; 18:9-14; Tito 1:9)
Inzwa zvimwe
MuSamariya Anoratidza Kuti Muvakidzani Akanaka
Jesu anoshandisa sei mufananidzo wemuSamariya akanaka kudzidzisa chidzidzo chinokosha?
Mwanakomana Akarasika Anodzoka
Zvidzidzo zvipi zvatinowana pamufananidzo waJesu wemwanakomana akarasika?


text:
Mutemo waPareto
Mutemo waPareto chinyorwa chinodudzira hukama huripo pakati pehonzeri zvinokonzera zviitiko zvizhinji, nemusaka kana mhedzisiro dzinoonekwa pazviitiko izvozvi. Mutemo uyu wakanyorwa nemurume ainzi Joseph M Juran wekuUnited States of America uyo aiva nyanzvi yeruzivo rwehumaneja. Joseph M. Juran akatumidza mutemo uwu zita reimwe nyanzvi yainzi Vilfredo Pareto; murume uyu aiva chizvarwa cheku Italy. Mugore ra1906 Vilfredo Pareto akanga avarura chinyorwa chaiwongorora nhau yekugovewa kweivhu munyika yeItaly. Pareto akacherechedza kuti zvikamu zvevhu makumi masere kubva muzana (80%) zvakanga zviri mumawoko echikamu chevanhu makumi maviri kubva muzana (20%).
Mutemo waPareto unoti, pakuverengwa kwehonzeri nemusaka, zvikamu makumi masere kubva muzana (80%) zvemusaka inoonekwa zvinokonzerwa nehonzeri zvikamu makumi maviri kubva muzana (20%).
Zvichitodzana nemutemo uyu, kunonzi mumabhindauko chikamu makumi manomwe kubva muzana (80%) chezvinotengwa chinotengwa nechikamu makumi maviri kubva muzana (20%) chevatengi - kureva kuti ruzhinji rwevatengi (80%) vanotenga zvjnhu zvine hukoshi hwunosvika 20%. Hapana chakakosha panhamba 80% asi kungoti ndiyo nhamba inonyanya kuwonekwa panocherechedzwa hukama hwezvikonzero nemhedzisiro pazvinhu zvizhinji.
Mimwe mienzaniso[chinja | edit source]
Zvichitodzana zvakare nemutemo uyu hanzi hukama hunotevera hwakawonekwa mumabhindauko:
- 80% yemari inobatwa (profit) inobva kuchikamu chemakumi maviri kubva muzana (20%) chevatengi
- 80% yezvichemo zvinouya zvinobva kuchikamu chemakumi maviri kubva muzana (20%) chevatengi
- 80% yenguva inomisa basa pamuchina inokonzerwa nechikamu chemakumi maviri kubva muzana (20%) chezvinono zvinomisa basa.
- 80% yezvinhu zvinotengeswa nechitoro zvinenge zvatengeswa nechikamu chemakumi maviri kubva muzana (20%) chevashandi vanotengesa.
Njodzi kumabasa[chinja | edit source]
Mutemo waPareto unoshandiswa muhushangazhi kunongedza njodzi dzinonyanya kukonzera kuti vashandi vasangane netsaona pabasa. Kuchitevedzwa mutemo uyu zvinoreva kuti chikamu chemakumi maviri kubva muzana (20%) chenjodzi chinokonzera tsaona dziri pachikamu chemakumi masere kubva muzana (80%). Saka vanodzidzisa zvokudzivirira tsaona pabasa vanonangana nokurwisa chikamu che 20% chenjodzi idzi dzinokonzera chikamu chetsaona chiri pa 80%. Izvi zvinorevawo kuti vanodzivirira tsaona vakasacherechedza njodzi dzinokonzera 80% yetsaona, vakangoti toita chero, zvichakaro itika ndezvekuti vacharwisana nechikamu chemakumi masere (80%) chenjodzi dzinokonzera tsaona dziri pachikamu chemakumi maviri (20%). Uku kureva kuti nguva nemari inoshnda pasina shanduko huru inobudapo.
Asi kana nguva nemari zvikashanda kurwisana nechikamu chemakumi maviri (20%) chenjodzi chinokonzera tsaona dziri pachikamu chemakumi masere (80%), panokwanisa kuwonekwa shanduko yakakura mukuderera kwetsaona.
Hupfumi Pasirose[chinja | edit source]
Hanzi nyanzvi dzezvehupfumi dzakavarura gwaro mugore ra 1992 raitaura kuti chikamu che 82.7% chemari inotambirwa Pasirose inotambirwa nevanhu vane huwandu hwechikamu che 20% yevanhu vari Pasirose.


text:
Nhamba Yokuti 666 Inorevei?
Mhinduro yeBhaibheri
Bhuku rokupedzisira muBhaibheri rinotiudza kuti nhamba yokuti 666 izita rechikara chine misoro 7 nenyanga 10 chinobuda mugungwa. (Zvakazarurwa 13:1, 17, 18) Chikara ichi chinomirira masangano ose ematongerwo enyika anotonga “madzinza ose nevanhu nendimi norudzi.” (Zvakazarurwa 13:7) Kuna Mwari nhamba yokuti 666 inoratidza kuti masangano aya ematongerwo enyika akundikana zvakanyanya kutonga. Sei tichidaro?
Zita racho rine zvarinoreva. Mazita anopiwa naMwari anenge aine zvaanoreva. Somuenzaniso, Mwari akapa Abramu (Baba Vanokudzwa) zita rokuti Abrahamu iro rinoreva kuti “Baba Vemarudzi (Akawanda),” paakamuvimbisa kuti aizova “baba vemarudzi mazhinji.” (Genesisi 17:5) Saka Mwari akapa chikara zita rokuti 666 sechiratidzo chine zvachinomiririra.
Nhamba yokuti 6 inoratidza kusakwana. Bhaibheri rinowanzoshandisa nhamba kumiririra zvimwe zvinhu. Nhamba yokuti 7 inomiririra kuzara kana kuti kukwana. Uye 6 inomiririra kusazara kana kuti kukundikana pamberi paMwari uye inoshandisirwa kuvavengi vaMwari.
Kudzokorora katatu kunoratidza kusimbisa. Pane dzimwe nguva Bhaibheri kana richida kusimbisa chimwe chinhu rinochidzokorora katatu. (Zvakazarurwa 4:8; 8:13) Saka nhamba yokuti 666 inoratidza zvakasimba kuti Mwari anoona masangano ose ematongerwo enyika kuti akundikana zvakanyanya. Masangano aya atadza kuita kuti panyika pave norugare norunyararo izvo zvichagonekwa noUmambo hwaMwari chete.
Chiratidzo chechikara
Bhaibheri rinoti vanhu vanogamuchira “chiratidzo chechikara” nokuti vanochitevera ‘vachichiyemura’ zvokuita senge vachachinamata. (Zvakazarurwa 13:3, 4; 16:2) Kunamata kwavanochiita kunooneka norukudzo rwavanopa kunyika yavo, kumauto enyika yavo nezvimwewo. Bhuku rinonzi The Encyclopedia of Religion rinoti: “Kutsigira nyika chatova chitendero chinoitwa nevanhu mazuva ano.” *
Chiratidzo chechikara chinoiswa paruoko rwemunhu rwokurudyi uye pahuma sei? (Zvakazarurwa 13:16) Pamirayiro yaakapa rudzi rwevaIsraeri Mwari akati: ‘Muisungire sechiratidzo pamaoko enyu, uye inofanira kuva sechiyeuchidzo pahuma yenyu.’ (Dheuteronomio 11:18) Izvi zvakanga zvisingarevi kuti vaIsraeri vaifanira kuisa chiratidzo pamaoko avo nepahuma dzavo, asi chairehwa ndechokuti vaifanira kutungamirirwa nomutemo waMwari pazvose zvavaifunga kana kuita muupenyu. Saka ndizvowo zvinorehwa nenhamba yokuti 666, hazvirevi kuti munhu anotonyorwa nhamba iyi asi kuti zvinoreva kuti vanhu vanobvumira kuti masangano ematongerwo enyika atonge upenyu hwavo. Vanhu vane chiratidzo chechikara vanozviita vavengi vaMwari.
^ ndima 8 Onawo bhuku rinonzi Nationalism in a Global Era, peji 134; uye Nationalism and the Mind: Essays on Modern Culture, peji 94.
Inzwa zvimwe
Kuguma Kwenyika
—Unokutya, Unokutarisira Kana Kuti Waneta Nokukumirira Here?
Ungashamisika paunonzwa zvinonyatsotaurwa neBhaibheri nezvekuguma kwenyika.


text:
Ads / Pub
FSPX Airbus A350-900XWB FSX & P3D
Heino idzva Airbus A350-900. mumwe echimurenga ndege itsva. Muenzaniso uye repaints zvakasikwa FSpainter. Pamusana FSpainter nokuda womuenzaniso. The rakapotsa Cockpit ndiko A330-300 kubva Thomas Ruth (pari zvino hakuna freeware A350 VC). Ndege akaita flyable uye pasuru vakaungana pedyo Mees Jansen. Pamwe 5 repaints.
The Airbus A350 XWB inzira-refu dhonza Jumbo mutsetse ndege kuEurope planemaker Airbus. Pakutanga akadana A350, muenzaniso uyu rinobva mhuri A330 uye A340; Zvisinei, vachitevera kambani asachigaro, kwakasarudzwa nechepakati-July 2006 kudzokorora pfungwa uye kupa naro vakwanise fuselage, vose kufananidzwa A330 uye A340, uye kunyanya zvichienzaniswa yayo huru mukwikwidzi, ari Boeing 787.
Saka basa Yakazopiwa zita rokuti "A350 XWB," - "Extra Wide Muviri". Ichi mukupera kuchinja uye magadzirirwo kushandisa zvikuru zvinoumba zvinhu, ndakawedzera mari ndege magadzirirwo vanonoke kubva 2011 kuti 2014 yakapinda basa (Wikipedia)
The Airbus A350 XWB inzira-refu dhonza Jumbo mutsetse ndege kuEurope planemaker Airbus. Pakutanga akadana A350, muenzaniso uyu rinobva mhuri A330 uye A340; Zvisinei, vachitevera kambani asachigaro, kwakasarudzwa nechepakati-July 2006 kudzokorora pfungwa uye kupa naro vakwanise fuselage, vose kufananidzwa A330 uye A340, uye kunyanya zvichienzaniswa yayo huru mukwikwidzi, ari Boeing 787.
Saka basa Yakazopiwa zita rokuti "A350 XWB," - "Extra Wide Muviri". Ichi mukupera kuchinja uye magadzirirwo kushandisa zvikuru zvinoumba zvinhu, ndakawedzera mari ndege magadzirirwo vanonoke kubva 2011 kuti 2014 yakapinda basa (Wikipedia)
Size 107 MB
Downloads 28 457
Created 06-03-2016 12: 32: 00
Akachinja 06-03-2016 11: 14: 46
rezinesi
Freeware
Auto-gadza: Installer VERSION 10
3D Virtual Cockpit
enderana DirectX10
Wedzerai-mberi kunoenderana FSX & FSX-Steam & Prepar3D v1 (v2 & 3 kuedza)
Ads / Pub


text:
PFUMA IRI MUSHOKO RAMWARI | MAPISAREMA 45-51
Jehovha Haazozvidzi Mwoyo Wakaputsika
Pisarema 51 rakanyorwa naDhavhidhi pashure pekunge atsiurwa nemuprofita Natani nezvechivi chakakura chaakaita naBhati-shebha. Hana yaDhavhidhi yakatanga kumutongesa, achibva azvininipisa ndokureurura.—2Sa 12:1-14.
Dhavhidhi ainge aita chivi asi zvakanga zvichiri kukwanisika kuti avezve neushamwari naJehovha
Asati apfidza uye asati areurura, hana yake yaimutambudza
Akarwadziwa chaizvo nekuti ainge atadzira Mwari zvekuti ainzwa mapfupa ake achiita seapwanyika
Aida chaizvo kuregererwa, kuvazve neushamwari naJehovha uye mufaro waaimbova nawo
Akazvininipisa, akateterera kuna Jehovha achikumbira kuti ave nemwoyo unoda kuteerera
Aiva nechokwadi chekuti Jehovha aizomuregerera